Komisijos pranešimas dėl gairių dokumento, kaip pildyti standartinę pavyzdinę formą, pateiktą Komisijos įgyvendinimo reglamento (ES) 2019/723, kuriuo nustatomos Europos Parlamento ir Tarybos reglamento (ES) 2017/625 taikymo taisyklės, susijusios su standartine pavyzdine forma, naudotina valstybių narių teikiamose metinėse ataskaitose, priede

(2021/C 71/01)

Turinys

1. Gairių dokumento paskirtis 3

2. Metinės ataskaitos paskirtis 3

3. Teisinis pagrindas 3

4. Terminų apibrėžtys 4

5. Metinės ataskaitos aprėptis 5

6. Ataskaitinis laikotarpis ir metinių ataskaitų teikimas 6

7. Ryšys su kitomis konkrečiomis ataskaitomis 6

8. Bendrosios gairės 7

9. Metinės ataskaitos standartinės pavyzdinės formos pildymo gairės 7

I DALIS 7

1. Įvadas 7

2. Priemonės, kurių imtasi siekiant užtikrinti veiksmingą DNKP įgyvendinimą, įskaitant vykdymo užtikrinimo veiksmus, ir tokių priemonių taikymo rezultatai 8

3. Atlikti DNKP pakeitimai 7

4. Mokesčiai ir rinkliavos 9

II DALIS 10

A. Bendra informacija 10

A.1. Bendra išvada dėl pasiekto reikalavimų atitikties lygio 10

A.2. Oficialios kontrolės, atliktos praėjusiais metais pagal valstybės narės DNKP, rezultatai 10

A.3. Reglamento (ES) 2017/625 1 straipsnio 2 dalyje nurodytų taisyklių nesilaikymo atvejų, kuriuos kompetentingos institucijos praėjusiais metais nustatė kiekvienoje srityje, rūšis ir skaičius 11

B. Informacija kiekviename skirsnyje 11

1 skirsnis. Maistas ir maisto sauga, vientisumas ir visavertiškumas bet kuriuo maisto gamybos, perdirbimo ir platinimo etapu, įskaitant taisykles, kuriomis siekiama užtikrinti sąžiningą prekybos praktiką ir apsaugoti vartotojų interesus ir informaciją jiems, ir su maistu besiliečiančių medžiagų ir gaminių gamyba bei naudojimas 11

2 skirsnis. Genetiškai modifikuotų organizmų (GMO) apgalvotas išleidimas į aplinką maisto ir pašarų gamybos tikslu 18

3 skirsnis. Pašarai ir pašarų sauga bet kuriuo pašarų gamybos, perdirbimo ir platinimo etapu ir pašarų naudojimas, įskaitant taisykles, kuriomis siekiama užtikrinti sąžiningą prekybos praktiką ir apsaugoti vartotojų sveikatą, interesus ir informaciją 20

4 skirsnis. Gyvūnų sveikatos reikalavimai 22

5 skirsnis. Dėl šalutinių gyvūninių produktų ir jų gaminių kylančios rizikos žmonių ir gyvūnų sveikatai prevencija ir mažinimas 25

6 skirsnis. Gyvūnų gerovės reikalavimai 27

7 skirsnis. Apsaugos priemonės nuo augalų kenkėjų 29

8 skirsnis. Augalų apsaugos produktų pateikimo rinkai bei naudojimo ir tausiojo pesticidų naudojimo reikalavimai, išskyrus pesticidų purškimui naudojamą įrangą 31

9 skirsnis. Ekologinė gamyba ir ekologiškų produktų ženklinimas 32

10 skirsnis. Saugomų kilmės vietos nuorodų, saugomų geografinių nuorodų ir garantuotų tradicinių gaminių naudojimas ir ženklinimas 32

1. Gairių dokumento paskirtis

Šio gairių dokumento paskirtis yra padėti valstybėms narėms pateikti informaciją ir duomenis pagal standartinę pavyzdinę formą rengiamoje savo daugiamečių nacionalinių kontrolės planų (toliau – DNKP) įgyvendinimo metinėje ataskaitoje.

Šis gairių dokumentas turėtų padėti nacionalinėms institucijoms taikyti Europos Parlamento ir Tarybos reglamento (ES) 2017/625 (1) 113 straipsnio 1 dalį ir Komisijos įgyvendinimo reglamentą (ES) 2019/723 (2). Autoritetingai aiškinti Sąjungos teisę yra kompetentingas tik Europos Sąjungos Teisingumo Teismas.

2. Metinės ataskaitos paskirtis

Valstybės narės metinės ataskaitos paskirtis yra:

a) atlikti ataskaitų teikimo juridines prievoles, nustatytas Reglamento (ES) 2017/625 113 straipsnio 1 dalyje;

b) užtikrinti vienodas Reglamento (ES) 2017/625 įgyvendinimo sąlygas ir palengvinti palyginamų duomenų rinkimą bei perdavimą ir paskesnį tokių duomenų apibendrinimą rengiant visos Sąjungos statistiką;

c) naudotis šia ataskaita DNKP atnaujinimo ir peržiūros tikslais.

Metinei ataskaitai skirtų duomenų rinkimo ir analizavimo procesas gali padėti valstybėms narėms lengviau įvertinti savo kontrolės sistemų veiksmingumą ir prisidėti prie tų kontrolės sistemų plėtros ir nuolatinio tobulinimo.

Pagal Reglamento (ES) 2017/625 11 straipsnio 1 dalį valstybių narių kompetentingos institucijos privalo užtikrinti, kad būtų reguliariai ir laiku skelbiama informacija apie:

d) oficialios kontrolės rūšį, veiksmų skaičių ir rezultatus;

e) nustatytų reikalavimų nesilaikymo atvejų rūšį ir skaičių;

f) atvejų, kai kompetentingos institucijos ėmėsi priemonių pagal Reglamento (ES) 2017/625138 straipsnį, rūšį ir skaičių; taip pat

g) atvejų, kai taikytos to reglamento 139 straipsnyje nurodytos sankcijos, rūšį ir skaičių.

Ši informacija, kai tikslinga, gali būti pateikiama skelbiant metines ataskaitas.

Pagal Reglamento (ES) 2017/625 114 straipsnio 1 dalies a punktą Komisija, metinę ataskaitą dėl oficialios kontrolės vykdymo valstybėse narėse, privalo atsižvelgti į metinėse ataskaitose pateiktą informaciją.

3. Teisinis pagrindas

Reglamento (ES) 2017/625 113 straipsnio 1 dalyje nustatyta:

„1. Kasmet ne vėliau kaip rugpjūčio 31 d. kiekviena valstybė narė pateikia Komisijai ataskaitą, kurioje pateikiami: a) visi jos DNKP pakeitimai, padaryti siekiant atsižvelgti į 111 straipsnio 2 dalyje nurodytus veiksnius; b) oficialios kontrolės, atliktos praėjusiais metais pagal jos DNKP, rezultatai; c) 1 straipsnio 2 dalyje nurodytų taisyklių nesilaikymo atvejų, kuriuos kompetentingos institucijos nustatė praėjusiais metais, rūšis ir skaičius kiekvienoje srityje; d) priemonės, kurių buvo imtasi siekiant užtikrinti veiksmingą jos DNKP įgyvendinimą, įskaitant vykdymo užtikrinimo veiksmus, ir tokių priemonių rezultatai ir e) nuoroda į kompetentingos institucijos tinklalapį, kuriame pateikiama vieša informacija apie 85 straipsnio 2 dalyje nurodytus mokesčius arba rinkliavas.“

4. Terminų apibrėžtys

Šiame gairių dokumente daroma nuoroda į atitinkamuose Sąjungos teisės aktuose nustatytas terminų apibrėžtis, visų pirma, Europos Parlamento ir Tarybos reglamento (EB) Nr. 178/2002 (3) 2 ir 3 straipsniuose, Europos Parlamento ir Tarybos reglamento (ES) 2016/2031 (4) 2 straipsnyje ir Reglamento (ES) 2017/625 2 ir 3 straipsniuose nustatytas apibrėžtis. Visų pirma paminėtinos šios Reglamento (ES) 2017/625 2 straipsnyje nustatytos terminų apibrėžtys:

a) oficiali kontrolė – kompetentingų institucijų arba įgaliotųjų įstaigų ar fizinių asmenų, kuriems pagal šį reglamentą pavesta atlikti tam tikras oficialios kontrolės užduotis, vykdoma veikla siekiant patikrinti: — ar veiklos vykdytojai laikosi šio reglamento ir 1 straipsnio 2 dalyje nurodytų taisyklių, — ar gyvūnai arba prekės atitinka 1 straipsnio 2 dalyje nurodytomis taisyklėmis nustatytus reikalavimus, be kita ko, dėl oficialaus sertifikato ar oficialaus patvirtinimo išdavimo;

b) kita oficiali veikla – kita kompetentingų institucijų arba įgaliotųjų įstaigų ar fizinių asmenų, kuriems pagal šį reglamentą ir 1 straipsnio 2 dalyje nurodytas taisykles pavesta atlikti tam tikrą kitą oficialią veiklą, vykdoma veikla, kuri nėra oficiali kontrolė, įskaitant veiklą, kuria siekiama patikrinti, ar esama gyvūnų ligų ar augalų kenkėjų, užkirsti kelią tokių gyvūnų ligų arba augalų kenkėjų plitimui ar jį sustabdyti, likviduoti tas gyvūnų ligas arba augalų kenkėjus, išduoti leidimus arba suteikti patvirtinimus ir išduoti oficialius sertifikatus arba oficialius patvirtinimus.

Naudojantis šiuo gairių dokumentu, kartu su pirmiau nurodytomis jame vartojamų terminų apibrėžtimis reikėtų atsižvelgti ir į šiuos metodus:

a) Kaip skaičiuojami oficialios kontrolės veiksmai

Oficialios kontrolės veiksmų skaičiavimo metodas grindžiamas Reglamento (ES) 2017/625 13 straipsnio 1 dalimi, pagal kurią kompetentingos institucijos turi parengti kiekvienos atliktos oficialios kontrolės duomenų įrašus, kurie gali būti rengiami popierine arba elektronine forma. Rengiant valstybių narių metines ataskaitas oficialios kontrolės veiksmai turėtų būti skaičiuojami remiantis tais įrašais.

Vykdydamos oficialią kontrolę kompetentingos institucijos gali naudoti įvairius metodus ar priemones ir vykdyti veiklą keliose iš 1 straipsnio 2 dalyje nurodytų sričių, taip pat pagal skirtingas tose srityse taikomas taisykles (5). Oficialios kontrolės įrašai turėtų atitikti tą veiklą ir kompetentingos institucijos turėtų atitinkamai apie ją pranešti ataskaitoje (pvz., paėmus vieną oficialų mėginį atliekamos kelios analizės pagal penkias skirtingas taisykles = penki analizių rezultatai / laboratorijos ataskaitos = oficiali kontrolė pagal penkias skirtingas taisykles; vienas vizitas ar patikra pagal tris skirtingas taisykles = oficiali kontrolė pagal tris skirtingas taisykles).

Jeigu kompetentingos institucijos vykdo įmonės / veiklos vykdytojo, užsiimančio kelių rūšių veikla (pvz., žuvininkystės produktų perdirbimu ir prekių laikymu šaltuosiuose sandėliuose), oficialią kontrolę ir jeigu kompetentingų institucijų kompetencija apima dviejų ar daugiau atitinkamų rūšių veiklą, kompetentingos institucijos, kai tik įmanoma, turėtų ataskaitoje pranešti apie kontrolę pagal konkrečias veiklos rūšis.

b) Kaip skaičiuojami veiklos vykdytojai / įmonės

Registruoti veiklos vykdytojai ir patvirtintos įmonės gali vykdyti įvairią veiklą, dėl kurios reikalavimai pateikti skirtingose ES žemės ūkio maisto produktų grandinės teisės aktų nustatytose taisyklėse. Kompetentingos institucijos turi atnaujinamus tokių veiklos vykdytojų ir įmonių (taip pat ir jų vykdomos veiklos) sąrašus. Todėl skaičiuodamos veiklos vykdytojus ir (arba) įmones kompetentingos institucijos turėtų juos skaičiuoti turėdamos omenyje jų vykdomą veiklą ir priskirti juos prie atitinkamų kategorijų (pvz., jeigu įmonė vykdo ir didmeninę, ir mažmeninę prekybą, tokią įmonę reikėtų priskirti ir prie didmeninės, ir prie mažmeninės prekybos kategorijų).

c) Kaip skaičiuojami reikalavimų nesilaikymo atvejai

Šiame gairių dokumente reikalavimų nesilaikymas reiškia Reglamento (ES) 2017/625 1 straipsnio 2 dalyje nurodytų sričių taisyklių pažeidimą.

Reikalavimų nesilaikymo atvejai skaičiuojami remiantis Reglamento (ES) 2017/625 13 straipsnio 2 dalimi, pagal kurią veiklos vykdytojas turi būti nedelsiant raštu kompetentingų institucijų informuojamas apie bet kokį atliekant oficialią kontrolę nustatytą reikalavimų nesilaikymo atvejį. Rengiant valstybių narių metines ataskaitas reikalavimų nesilaikymo atvejai turėtų būti skaičiuojami remiantis kompetentingos institucijos pateiktu rašytiniu pranešimu atitinkamam veiklos vykdytojui.

Vykdamos oficialią kontrolę kompetentingos institucijos gali nustatyti atvejų, kai nesilaikoma reikalavimų įgyvendinant:

— įvairias taisykles vienoje iš 1 straipsnio 2 dalyje nurodytų sričių (pvz., trys teisės aktai pašarų srityje – 1 straipsnio 2 dalies c punktas) arba

— taisykles skirtingose srityse (pvz., vienas teisės aktas gyvūnų sveikatos srityje (1 straipsnio 2 dalies d punktas) ir du teisės aktai gyvūnų gerovės srityje (1 straipsnio 2 dalies f punktas)).

Tie atvejai turėtų būti aiškūs iš kompetentingos institucijos rašytinio pranešimo veiklos vykdytojui, kuriame nurodytas reikalavimų nesilaikymas, ir kompetentingos institucijos turėtų apie juos atitinkamai pranešti ataskaitose.

d) Administraciniai ir teisminiai veiksmai / priemonės

Nustačius, kad nesilaikoma reikalavimų, kompetentingos institucijos pagal Reglamento (ES) 2017/625 138 straipsnio 1 dalį privalo imtis tinkamų priemonių užtikrinti, kad atitinkami veiklos vykdytojai panaikintų reikalavimų nesilaikymą ir užkirstų kelią tokio reikalavimų nesilaikymo atvejų pasikartojimui. Priemonės, kurių imasi kompetentingos institucijos, ataskaitoje turėtų būti nurodomos pagal dvi kategorijas – administracinę ir teisminę.

Administraciniai yra tie veiksmai ir priemonės, kurie priklauso kompetentingos institucijos kompetencijai ir kuriuos inicijuoja kompetentinga institucija.

Teisminiai yra tie veiksmai ir priemonės, kurie priklauso teisminių institucijų kompetencijai ir kurių tinka imtis tais reikalavimų nesilaikymo atvejais, dėl kurių kompetentinga institucija kreipiasi į teisminę instituciją.

Veiksmų / priemonių, kuriuos inicijuoja kompetentingos institucijos arba kurie priklauso kompetentingų institucijų kompetencijai, skaičius gali nesutapti su nustatytų reikalavimų nesilaikymo atvejų skaičiumi.

5. Metinės ataskaitos aprėptis

Metinė ataskaita turėtų apimti pagal Reglamento (ES) 2017/625 110 straipsnio 1 dalį parengto DNKP apimamą sritį, atsižvelgiant į to reglamento 113 straipsnio 1 dalies reikalavimus.

Valstybės narės Komisijai jau teikia informaciją ir duomenis apie importo kontrolę ir Sąjungos vidaus prekybos kontrolę naudodamosi kompiuterizuota oficialios kontrolės informacijos valdymo sistema (IMSOC), todėl šios informacijos ir duomenų nereikėtų įtraukti į metinę ataskaitą.

Valstybės narės neprivalo į savo metinę ataskaitą įtraukti informacijos apie kitą oficialią veiklą, vykdomą kompetentingų institucijų arba įgaliotųjų įstaigų ar fizinių asmenų, kuriems pavesta vykdyti tam tikrą kitą oficialią veiklą (6).

Metinėje ataskaitoje taip pat nereikia pateikti duomenų apie atitikties kompleksinės paramos reikalavimams kontrolę pagal Komisijos įgyvendinimo reglamento (ES) Nr. 809/2014 (7) 9 straipsnį.

Nepaisant to, valstybės narės turėtų pateikti informaciją ir duomenis apie oficialią kontrolę, kurią, laikydamosi Reglamento (ES) 2017/625 1 straipsnio 4 dalies a punkto, valstybės narės turi vykdyti pagal Europos Parlamento ir Tarybos reglamento (ES) Nr. 1306/2013 (8) 89 straipsnį, kai vykdant tą kontrolę nustatoma potencialiai nesąžininga ar apgaulinga praktika, susijusi su Europos Parlamento ir Tarybos reglamento (ES) Nr. 1308/2013 (9) 73–91 straipsniuose nurodytais prekybos standartais.

I–X prieduose pateikti neišsamūs orientaciniai taisyklių sąrašai, pateikami kaip gairės dėl informacijos, pateiktinos pagal standartinę pavyzdinę formą rengiamoje metinėje ataskaitoje.

6. Ataskaitinis laikotarpis ir metinių ataskaitų teikimas

Pagal Reglamento (ES) 2017/625 113 straipsnio 1 ir 2 dalis valstybės narės turi pateikti savo metines ataskaitas Komisijai iki metų, einančių po ataskaitinių metų, rugpjūčio 31 d., naudodamos standartinę pavyzdinę formą, kurią patvirtina Komisija. Ta standartinė pavyzdinė forma nustatyta Įgyvendinimo reglamente (ES) 2019/723, kuris taikomas nuo 2019 m. gruodžio 14 d. Taigi, pirmosios metinės ataskaitos, parengtos naudojant tą standartinę pavyzdinę formą, turi būti pateiktos Komisijai iki 2021 m. rugpjūčio 31 d.

7. Ryšys su kitomis konkrečiomis ataskaitomis

Reglamentas (ES) 2017/625 nedaro poveikio konkrečioms Sąjungos nuostatoms dėl oficialios kontrolės. Todėl metinė ataskaita, kurią privaloma teikti pagal Reglamento (ES) 2017/625 113 straipsnio 1 dalį, nepakeičia metinių ar kitų ataskaitų dėl kitokios oficialios kontrolės pagal kitus Sąjungos teisės aktus.

Įgyvendinimo reglamente (ES) 2019/723, kiek įmanoma, susietos Komisijos patvirtintos standartinės pavyzdinės formos, skirtos naudoti teikiant kitas oficialios kontrolės ataskaitas, kurias kompetentingos institucijos privalo pateikti Komisijai pagal Reglamento (ES) 2017/625 1 straipsnio 2 dalyje nurodytas taisykles. Tokio susiejimo pavyzdžiai yra valstybių narių ataskaitos, kuriose teikiama informacija ir duomenys apie oficialią kontrolę dėl su maistu besiliečiančių medžiagų, maisto švitinimo, gyvūnų registravimo bei identifikavimo ir ekologinės gamybos duomenų.

Europos Parlamento ir Tarybos reglamento (EB) Nr. 1107/2009 (10) su pakeitimais, padarytais Reglamentu (ES) 2017/625, 68 straipsnyje ir Reglamento (ES) 2017/625 113 straipsnio 1 dalyje nustatytų ataskaitų teikimo pareigų aprėptis yra panaši. Be to, Reglamento (EB) Nr. 1107/2009 68 straipsnyje nustatytas terminas suderintas su Reglamento (ES) 2017/625 113 straipsnio 1 dalyje nustatytu terminu. Todėl valstybės narės tuos dalykus, už kuriuos atsiskaitoma pagal Reglamento (EB) Nr. 1107/2009 68 straipsnį, turėtų įtraukti į savo metinę ataskaitą (konkrečiai teikdamos Įgyvendinimo reglamento (ES) 2019/723 priedo II dalies 8 skirsnyje nurodytą informaciją).

Metinėje ataskaitoje turėtų būti pranešama apie oficialią kontrolę, vykdomą koordinuojamos kontrolės programų (Reglamento (ES) 2017/625 112 straipsnis) tikslu. Kontrolė, vykdoma pagal šias programas, laikoma oficialia kontrole, ir net jei už jos rezultatus turi būti atsiskaitoma programoje numatytu būdu, apie juos taip pat reikėtų pranešti metinėje ataskaitoje. Atitinkamame pastaboms skirtame langelyje būtų galima pridėti paaiškinimą, nurodant, kad tokia programa įgyvendinta.

8. Bendrosios gairės

Reglamente (ES) 2017/625 numatytas sisteminis požiūris į valstybių narių oficialią kontrolę. Esminė tokio požiūrio dalis yra oficialios kontrolės rezultatų apibendrinimas bei analizavimas ir, tuo remiantis, atitinkamų išvadų darymas siekiant nustatyti tinkamus sisteminius taisomuosius veiksmus ir, kai reikia, patikslinti arba iš dalies pakeisti DNKP. Todėl ta veikla turėtų būti apibendrinta metinėje ataskaitoje.

Siekiant įvykdyti tą reikalavimą, neturėtų būti laikoma, kad pakanka vien pateikti paprastus statistinius duomenis apie oficialios kontrolės veiksmų skaičių. Rengdamos metinę ataskaitą valstybės narės turėtų pateikti bendrų arba suvestinių nacionalinių rezultatų, kuriais pagrįsta oficialios kontrolės rezultatų analizė, apžvalgą.

Dalykai, kuriuos turėtų apimti oficialios kontrolės rezultatų apžvalga ir analizė, yra išdėstyti šio gairių dokumento 9 skirsnyje. Atliekant tų rezultatų analizę būtų galima nustatyti tendencijas ir pateikti pastabų dėl jų reikšmingumo bei galimo būsimo poveikio oficialiai kontrolei.

Rengiant pirminius kontrolės duomenis, kai Sąjungos teisės aktuose reikalaujama rinkti duomenis konkrečioms ataskaitoms Reglamento (ES) 2017/625 1 straipsnio 2 dalyje nurodytose srityse, tais duomenimis turėtų būti pagrįsta atitinkamos srities oficialios kontrolės rezultatų analizė.

Kai nėra tokių nuostatų, valstybės narės turėtų rengti tuos duomenis naudodamos metinės ataskaitos standartinę pavyzdinę formą.

Klasifikuojant reikalavimų nesilaikymo atvejus (kai toks klasifikavimas yra numatytas Sąjungos teisės aktuose), tos klasifikacijos reikėtų laikytis metinėse ataskaitose. Jei nėra jokių konkrečių nuostatų, valstybės narės turėtų laikytis reikalavimų nesilaikymo atvejų klasifikacijos, nustatytos metinės ataskaitos standartinėje pavyzdinėje formoje.

Vykdant Reglamento (ES) 2017/625 116 straipsnyje numatytą Komisijos kontrolę, Komisijai gali reikėti gauti pagrindinius duomenis, kuriais pagrįsti oficialios kontrolės rezultatai ir analizė, todėl tokie duomenys turėtų būti saugomi ir pateikiami Komisijai paprašius (to paties reglamento 119 straipsnio b punktas).

9. Metinės ataskaitos standartinės pavyzdinės formos pildymo gairės

Metinės ataskaitos standartinė pavyzdinė forma pateikta Įgyvendinimo reglamento (ES) 2019/723 priede. Valstybės narės privalo pateikti informaciją ir duomenis naudodamosi standartinės pavyzdinės formos elektronine versija, pateikta SANTE duomenų rinkimo platformos (IMSOC sistemoje) AROC (angl. Annual Reporting on Official Controls) priemonės dalyje.

Metinės ataskaitos antraštė yra tokia:

„Metinė ataskaita, teikiama (įrašyti valstybę narę) už laikotarpį nuo (įrašyti ataskaitinius metus) sausio 1 d. iki (įrašyti ataskaitinius metus) gruodžio 31 d.“

I DALIS

Toliau nurodytos numeruotos antraštės atitinka antraštes metinės ataskaitos standartinėje pavyzdinėje formoje, pateiktoje Įgyvendinimo reglamento (ES) 2019/723 priede.

1. Įvadas

Šį skirsnį sudaro teksto langelis (1) laisvos formos tekstui įrašyti.

Valstybės narės gali aprašyti savo pažangą, padarytą siekiant savo strateginių tikslų, ir sunkumus, su kuriais jose susidurta ataskaitiniais metais įgyvendinant DNKP. Į tai reikėtų atsižvelgti tada, kai metinė ataskaita teikiama dėl pirmųjų arba paskutinių DNKP įgyvendinimo metų.

Išvadą dėl bendro Reglamento (ES) 2017/625 taisyklių laikymosi lygio galima įtraukti kartu su bendru oficialios kontrolės, vykdomos pagal DNKP, veiksmingumo ir jos tinkamumo to reglamento tikslams pasiekti vertinimu. Ta išvada dėl bendro rezultatyvumo turėtų būti pagrįsta II dalies skirsniuose pateiktų rezultatų analize bei apibendrinimu ir joje turėtų būti apibūdinta:

a) tiems tikslams, kai tinka, taikyti veiklos rezultatų rodikliai; taip pat,

b) kai tinka, su kiekvienu atskiru tikslu susiję rezultatai (11).

Kad ataskaitose būtų vienodžiau teikiama informacija pagal pirmiau nurodytus a ir b punktus, valstybės narės gali naudotis šia lentele:

1 straipsnio 2 dalyje nurodyta sritis Strateginis (-iai) tikslas (-ai) Veiklos tikslas (-ai) Rodiklis (-iai) Siektina reikšmė (%) Rezultatas (%) Vertinimas

Valstybės narės gali bendrais bruožais apibūdinti savo oficialios kontrolės sistemų organizavimą įvairiose Reglamento (ES) 2017/625 1 straipsnio 2 dalyje nurodytose srityse per ataskaitinius metus. Neturėtų būti kartojami išsamūs apibūdinimai, kurie jau pateikti DNKP. Vietoj to valstybės narės turėtų atkreipti dėmesį į bet kokią naudą, gautą dėl didesnio veiksmingumo, siejamo su koordinavimu, bendradarbiavimu ir sąveika tarp kompetentingų institucijų, atsakingų už įvairias oficialios kontrolės sistemas; taip pat į problemas, su kuriomis susidurta per ataskaitinius metus.

2. Priemonės, kurių imtasi siekiant užtikrinti veiksmingą DNKP įgyvendinimą, įskaitant vykdymo užtikrinimo veiksmus, ir tokių priemonių taikymo rezultatai

Šį skirsnį sudaro teksto langelis (2) laisvos formos tekstui įrašyti.

Jame turėtų būti aptarti veiksmai, kurių imtasi veiksmingam DNKP įgyvendinimui užtikrinti. Metinėje ataskaitoje turėtų būti apibūdinti veiksmai, kurių imtasi šiose srityse:

a) veiksmai, kurių imtasi siekiant užtikrinti veiklos vykdytojų reikalavimų laikymąsi, kaip numatyta Reglamento (ES) 2017/625 138 straipsnio 2 dalyje ir 139 straipsnio 1 dalyje;

b) veiksmai, kurių imtasi siekiant užtikrinti veiksmingą oficialios kontrolės tarnybų darbą, kaip numatyta Reglamento (ES) 2017/625 5 straipsnio 1 dalyje ir 12 straipsnio 2 ir 3 dalyse. Jie turėtų apimti auditą, atliktą pagal 6 straipsnio 1 dalį, ir auditus arba patikras, atliktus pagal 33 straipsnį, taip pat veiksmus, kurių, kai tinka, imtasi atsižvelgiant į taip nustatytus faktus. Jeigu atsižvelgiant į audito išvadas imtasi veiksmų, tai gali būti taisomieji ir prevenciniai veiksmai arba tobulinimo veiksmai, kurių imtasi remiantis nustatyta gerąja praktika;

c) dėl svarbių veiksmų, kurių imamasi oficialios kontrolės tarnybų veiksmingam darbui užtikrinti, gali reikėti iš dalies pakeisti DNKP, ir jie tokiu atveju turėtų būti įtraukti į Įgyvendinimo reglamento (ES) 2019/723 priedo I dalies 3 skirsnį. Tačiau dėl kai kurių svarbių veiksmų DNKP galima nekeisti; tokiais atvejais juos reikėtų įtraukti į šį metinės ataskaitos punktą siekiant parodyti pozityvius veiksmus, kurių ėmėsi valstybė narė. Ši informacija turėtų apimti tokius dalykus kaip: — naujos, atnaujintos arba peržiūrėtos kontrolės procedūros, — mokymo iniciatyvos, — išteklių klausimai, — papildomų išteklių suteikimas, — turimų išteklių perskirstymas persvarsčius prioritetus, — specialios kontrolės iniciatyvos, — kompetentingų institucijų organizavimo ar valdymo pakeitimai, — gairių ar informacijos teikimas pašarų ir maisto ūkio subjektams, — nauji teisės aktai, — naujos įgaliotosios įstaigos ar fiziniai asmenys, — užduočių pavedimo įgaliotosioms įstaigoms ar fiziniams asmenims sustabdymas arba panaikinimas. Valstybės narės taip pat turėtų nurodyti svarbias problemas, darančias neigiamą poveikį oficialios kontrolės sistemų veikimui.

3. Atlikti DNKP pakeitimai

Šį skirsnį sudaro teksto langelis (3) laisvos formos tekstui įrašyti.

Pagal Reglamento (ES) 2017/625 113 straipsnio 1 dalies a punktą valstybės narės į metinę ataskaitą įtraukia informaciją apie bet kokius savo DNKP pakeitimus, atliktus per ataskaitinius metus arba dėl ateinančių metų, atsižvelgiant bent į šiuos veiksnius:

— naujai atsiradusias ligas, augalų kenkėjus ar kitą riziką žmonių, gyvūnų ar augalų sveikatai, gyvūnų gerovei, o GMO ir augalų apsaugos produktų atveju – taip pat riziką aplinkai,

— reikšmingus valstybės narės kompetentingų institucijų struktūros, valdymo ar darbo tvarkos pakeitimus,

— valstybių narių oficialios kontrolės rezultatus,

— Komisijos pagal Reglamento (ES) 2017/625 116 straipsnio 1 dalį valstybėje narėje atliktos kontrolės rezultatus,

— mokslines išvadas, taip pat

— trečiosios šalies kompetentingų institucijų valstybėje narėje atliktos oficialios kontrolės rezultatus.

Kiti veiksniai, į kuriuos galima atsižvelgti dėl tokių pakeitimų, kai tinka, yra:

— nauji teisės aktai,

— reikšmingi žemės ūkio maisto produktų gamybos sektoriaus pokyčiai,

— pagal Reglamento (ES) 2017/625 6 straipsnio 1 dalį atliktų auditų rezultatai,

— pagrindinių priežasčių analizės rezultatai,

— Komisijos ataskaitoje pagal Reglamento (ES) 2017/625 114 straipsnio 2 dalį pateiktos išvados ir rekomendacijos.

Daugiau dėmesio reikėtų skirti poreikiui užtikrinti, kad būtų aptarti ir paaiškinti pakeitimai, kurie atlikti atsižvelgiant į Reglamento (ES) 2017/625 111 straipsnio 2 dalyje nurodytus veiksnius. Visų pirma turėtų būti apibūdinti svarbūs DNKP aprašytų oficialios kontrolės sistemų pakeitimai ir svarbūs veiklos skirstymo pagal rizikos kategorijas pakeitimai.

Tie pakeitimai turėtų atitikti metinės ataskaitos II dalies 1–10 skirsniuose pateiktą analizę bei išvadas ir, kai tinka, turėtų būti pateiktos abipusės nuorodos į atitinkamą skirsnį ar skirsnius.

4. Mokesčiai ir rinkliavos

Šį skirsnį sudaro laukelis (4) hipersaitui (-ams) įrašyti.

Valstybės narės privalo į metinę ataskaitą įtraukti nuorodas į kompetentingų institucijų tinklalapius, kuriuose pateikta vieša informacija apie Reglamento (ES) 2017/625 85 straipsnio 2 dalyje nurodytus mokesčius arba rinkliavas.

Pagal Reglamento (ES) 2017/625 85 straipsnio 2 dalį kiekviena kompetentinga institucija privalo viešai skelbti informaciją apie mokesčius ar rinkliavas, kurie numatyti Reglamento (ES) 2017/625 79 straipsnio 1 dalies a punkte, 79 straipsnio 2 dalyje ir 80 straipsnyje, o konkrečiai informaciją apie:

— metodą ir duomenis, pagal kuriuos nustatomi šie mokesčiai ar rinkliavos,

— mokesčių ar rinkliavų dydį, taikomą kiekvienos kategorijos veiklos vykdytojams ir kiekvienos kategorijos oficialiai kontrolei ar kitai oficialiai veiklai,

— išlaidų sudėtį, kaip nurodyta 81 straipsnyje,

— už tų mokesčių ar rinkliavų rinkimą atsakingų institucijų arba įstaigų tapatybę.

Reglamento (ES) 2017/625 79 straipsnis netaikomas oficialiai kontrolei, vykdomai tikrinant, ar laikomasi 1 straipsnio 2 dalies i ir j punktuose nurodytų taisyklių. Taigi, pagal tuos punktus kiekviena kompetentinga institucija privalo pateikti visuomenei tik informaciją apie 80 straipsnyje numatytus mokesčius ar rinkliavas.

II DALIS

A. Bendra informacija

A.1. Bendra išvada dėl pasiekto reikalavimų atitikties lygio

Ši informacija pateikiama kiekviename II dalies skirsnyje esančiame teksto langelyje laisvos formos tekstui įrašyti.

Valstybės narės turėtų nurodyti, kiek metiniai veiklos uždaviniai (kai valstybės narės yra nustačiusios tokius veiklos uždavinius) ir strateginiai tikslai, nustatyti DNKP, yra pasiekti kiekvienoje iš Reglamento (ES) 2017/625 1 straipsnio 2 dalyje nurodytų sričių.

Galima pridėti trumpą atitinkamų taikomų veiklos rezultatų rodiklių ir (arba) veiklos uždavinių apibūdinimą, tačiau jei jis jau yra pateiktas DNKP, reikėtų dėl to pateikti abipuses nuorodas.

Valstybės narės gali įtraukti vertinimą, kaip oficiali kontrolė (įskaitant neplaninius kontrolės veiksmus) ir, kai tinka, kontrolės veikla, skirta konkrečiam klausimui spręsti, padėjo užtikrinti reikalavimų laikymosi lygį.

Valstybės narės dėl planinės oficialios kontrolės gali nurodyti, kiek yra užtikrintas DNKP nustatytas oficialios kontrolės dažnumas arba jos intensyvumas ir pobūdis. Jei planinės oficialios kontrolės veiklos uždaviniai nepasiekti, galima pateikti susijusių švelninančių aplinkybių ir (arba) prie to prisidėjusių veiksnių analizę.

Valstybės narės gali pateikti trumpą priežasčių, kodėl atlikta neplaninė oficiali kontrolė, paaiškinimą, ypač kai tam panaudota dalis planinės oficialios kontrolės išteklių.

Valstybės narės turėtų pateikti apibūdinimą, kaip bendras Reglamento (ES) 2017/625 1 straipsnio 2 dalyje nurodytų taisyklių laikymasis kiekvienoje srityje buvo vertinamas per praėjusius metus, ir pasiektų rezultatų apžvalgą. Pareiškime ar išvadoje dėl bendro reikalavimų laikymosi lygio gali būti pateikta rezultatų apžvalga remiantis kompetentingų institucijų darbu.

A.2. Oficialios kontrolės, atliktos praėjusiais metais pagal valstybės narės DNKP, rezultatai

Ši informacija pateikiama vienoje arba daugiau lentelių kiekviename II dalies skirsnyje, priklausomai nuo kiekvienos Reglamento (ES) 2017/625 1 straipsnio 2 dalyje nurodytos srities specifikos.

Toje lentelėje arba lentelėse valstybės narės turėtų nurodyti bent oficialios kontrolės veiksmų, atliktų per praėjusius metus, skaičių. Naudojamų šios kontrolės metodų ir priemonių pavyzdžių pateikta Reglamento (ES) 2017/625 14 straipsnyje (pvz., patikra, mėginių ėmimas, analizė, diagnozė ir tyrimai).

I–X prieduose pateikti neišsamūs orientaciniai kiekvienos srities taisyklių sąrašai, pateikiami kaip gairės dėl atitinkamuose metinės ataskaitos standartinės pavyzdinės formos skirsniuose pateiktinos informacijos apie oficialią kontrolę.

Po lentelių pateiktuose neprivalomuose teksto langeliuose, skirtuose laisvos formos tekstui įrašyti, galima pateikti bet kokias svarbiomis laikomas pastabas dėl oficialios kontrolės vykdymo, konkrečiai dėl bet kokių specifinių sąlygų, aplinkybių ar apribojimų, į kuriuos vertėtų atkreipti dėmesį. Valstybės narės gali tuose teksto langeliuose pateikti papildomos informacijos apie oficialią kontrolę, vykdomą tikrinant, kaip laikomasi reikalavimų, nustatytų Reglamento (ES) 2017/625 1 straipsnio 2 dalyje nurodytose taisyklėse, kai tie reikalavimai taikytini produktams ar prekėms, skirtiems eksportuoti iš Sąjungos (taip pat žr. to paties reglamento 9 straipsnio 6 dalies b punktą).

A.3. Reglamento (ES) 2017/625 1 straipsnio 2 dalyje nurodytų taisyklių nesilaikymo atvejų, kuriuos kompetentingos institucijos praėjusiais metais nustatė kiekvienoje srityje, rūšis ir skaičius

Ši informacija pateikiama vienoje arba daugiau lentelių kiekviename II dalies skirsnyje, priklausomai nuo kiekvienos Reglamento (ES) 2017/625 1 straipsnio 2 dalyje nurodytos srities specifikos.

Toje lentelėje ar lentelėse valstybės narės turėtų nurodyti bent reikalavimų nesilaikymo atvejų, nustatytų per praėjusius metus, rūšį ir skaičių.

Priklausomai nuo kiekvienos Reglamento (ES) 2017/625 1 straipsnio 2 dalyje nurodytos srities specifikos, lentelėse reikalavimų nesilaikymo atvejai skirstomi pagal rūšį (pvz., susiję su veiklos vykdytoju (struktūriniai ar susiję su veikla) arba susiję su tam tikru gyvūnu (pagal gyvūnų rūšį) ar preke (pvz., pagal maisto produktų kategorijas)), o paskutinėje lentelių skiltyje nurodoma, kokių veiksmų / priemonių kompetentingos institucijos ėmėsi, kad būtų užtikrintas reikalavimų laikymasis, pagal dvi kategorijas – administracinę ir teisminę.

Kai tinka, teksto langeliuose „Nesąžininga ir apgaulinga praktika“ valstybės narės turėtų apibendrintai nurodyti reikalavimų nesilaikymo atvejus, nustatytus vykdant oficialią kontrolę, kuria siekta nustatyti galimus tyčinius Reglamento (ES) 2017/625 1 straipsnio 2 dalyje nurodytų taisyklių pažeidimus, padarytus užsiimant nesąžininga ar apgaulinga praktika, taip pat atsižvelgiant į informaciją apie tokius pažeidimus, perduotą naudojantis Reglamento (ES) 2017/625 102–108 straipsniuose numatytais administracinės pagalbos mechanizmais, ir į bet kokią kitą informaciją, rodančią, kad tokie pažeidimai galėjo būti padaryti.

Teikdamos pirmiau nurodytą apibendrintą informaciją valstybės narės turėtų atsižvelgti į pranešimo apie sukčiavimą maisto produktų srityje apibrėžtį Komisijos įgyvendinimo reglamento (ES) 2019/1715 (12) 2 straipsnio 21 punkte; tai yra pranešimas apie reikalavimų nesilaikymą, susijęs su įtariamais tyčiniais įmonių arba asmenų veiksmais siekiant apgauti pirkėjus ir taip gauti nepagrįstą atlygį pažeidžiant Reglamento (ES) 2017/625 1 straipsnio 2 dalyje nurodytas taisykles.

Po lentelių pateiktuose neprivalomuose teksto langeliuose, skirtuose laisvos formos tekstui įrašyti, galima pateikti bet kokias svarbiomis laikomas pastabas dėl nustatytų reikalavimų nesilaikymo atvejų skaičiaus bei rūšies ir dėl veiksmų / priemonių, kurių imtasi, o konkrečiai dėl bet kokių specifinių sąlygų, aplinkybių ar apribojimų, į kuriuos vertėtų atkreipti dėmesį.

B. Informacija kiekviename skirsnyje

1 skirsnis. Maistas ir maisto sauga, vientisumas ir visavertiškumas bet kuriuo maisto gamybos, perdirbimo ir platinimo etapu, įskaitant taisykles, kuriomis siekiama užtikrinti sąžiningą prekybos praktiką ir apsaugoti vartotojų interesus ir informaciją jiems, ir su maistu besiliečiančių medžiagų ir gaminių gamyba bei naudojimas

II dalies 1 skirsnį sudaro:

— teksto langelis (1.1), kuriame laisva forma pateikiama bendra išvada dėl pasiekto reikalavimų laikymosi lygio,

— trys lentelės (1.2, 1.3 ir 1.4) dėl atliktos oficialios kontrolės,

— neprivalomas teksto langelis (1.5) laisvos formos pastaboms įrašyti,

— lentelė (1.6) dėl reikalavimų nesilaikymo atvejų ir veiksmų / priemonių, kurių imtasi, taip pat

— neprivalomas teksto langelis (1.7) laisvos formos pastaboms įrašyti.

1.1 teksto langelis turėtų būti pildomas pagal A.1 skirsnyje pateiktas gaires.

Dėl oficialiai kontrolei skirtos 1.2 lentelės valstybės narės turėtų atsižvelgti į A.2 skirsnyje pateiktas gaires.

Kaip pildyti 1.2 lentelę Dėl patvirtintų įmonių Skiltis „Įmonių skaičius“ Bendras patvirtintų įmonių skaičius, naudotas planuojant oficialią kontrolę (paprastai metų pradžioje), pagal įvairias kategorijas. Skiltis „Oficialios kontrolės veiksmų skaičius“ Bendras per ataskaitinius metus atliktų oficialios kontrolės veiksmų skaičius pagal įvairias patvirtintų įmonių kategorijas. Dėl registruotų veiklos vykdytojų / įmonių Skiltis „Veiklos vykdytojų / įmonių skaičius“ Bendras veiklos vykdytojų / įmonių skaičius, naudojamas planuojant oficialią kontrolę (paprastai metų pradžioje), pagal įvairias kategorijas. Skiltis „Oficialios kontrolės veiksmų skaičius“ Bendras per ataskaitinius metus atliktų oficialios kontrolės veiksmų skaičius pagal įvairias veiklos vykdytojų / įmonių kategorijas. Dėl įmonių, gaminančių su maistu besiliečiančias medžiagas Skiltis „Įmonių skaičius“ Bendras įmonių skaičius, naudojamas planuojant oficialią kontrolę (paprastai metų pradžioje), pagal šią kategoriją. Skiltis „Oficialios kontrolės veiksmų skaičius“ Bendras per ataskaitinius metus atliktų oficialios kontrolės veiksmų skaičius pagal šią įmonių kategoriją.

Skiriamos patvirtintų ir registruotų veiklos vykdytojų / įmonių kategorijos pagal Europos Parlamento ir Tarybos reglamento (EB) Nr. 852/2004 (13) 6 straipsnyje ir Europos Parlamento ir Tarybos reglamento (EB) Nr. 853/2004 (14) 4 straipsnyje nustatytas taisykles.

Patvirtintų įmonių atveju 1.2 lentelėje (taigi ir 1.6 lentelėje) nurodytos kategorijos yra paimtos iš Techninių specifikacijų dėl ES patvirtintų maisto įmonių ir tam tikrų kitų nurodytų maisto įmonių pagrindinio sąrašo ir sąrašų (15) II priedo.

Registruotų veiklos vykdytojų / įmonių atveju dėl 1.2 lentelėje (taigi ir 1.6 lentelėje) pateiktų kategorijų susitarė Komisijos ekspertų grupė rengiant Įgyvendinimo reglamentą (ES) 2019/723. Be to, siekiant palengvinti veiklos vykdytojų / įmonių skirstymą pagal kategorijas, galima naudoti Europos bendrijos statistiniame ekonominės veiklos rūšių klasifikatoriuje (NACE) (16) nustatytus jų veiklos kodus. Tolesnėje lentelėje parodytas NACE kodų ryšys su nustatytomis kategorijomis:

Registruotų veiklos vykdytojų / įmonių kategorijos NACE kodai Augalų auginimas nuo 01.11 iki 01.14 ir nuo 01.19 iki 01.28 Gyvulininkystė nuo 01.41 iki 01.49 Mišrusis žemės ūkis 01.50 Medžioklė 01.70 Žvejyba 03.11 ir 03.12 Akvakultūra 03.21 ir 03.22 Vaisių ir daržovių perdirbimas ir konservavimas 10.31, 10.32 ir 10.39 Aliejaus ir riebalų gamyba 10.41 ir 10.42 Grūdų malimo produktų, krakmolo ir krakmolo produktų gamyba 10.61 ir 10.62 Kepyklos ir miltinių produktų gamyba nuo 10.71 iki 10.73 Kitų maisto produktų gamyba nuo 10.81 iki 10.86 ir 10.89 Gėrimų gamyba nuo 11.01 iki 11.07 Didmeninė prekyba 46.31, 46.34, 46.36, 46.37 ir 46.39 Mažmeninė prekyba 47.11, nuo 47.21 iki 47.25, 47.29, 47.76, 47.81, 47.91 ir 47.99 Transportavimas ir saugojimas 49.20, 50.20, 50.40, 51.21 ir 52.10 Maitinimo ir gėrimų teikimo veikla 55.10, 56.10, 56.21, 56.29 ir 56.30 Kita Susijusio kodo nėra

1.2 lentelės pabaigoje pridedama kategorija „Įmonės, gaminančios su maistu besiliečiančias medžiagas“, apimanti su maistu besiliečiančių medžiagų ir gaminių gamintojų oficialią kontrolę.

1.3 lentelė dėl oficialios kontrolės yra susijusi su ta kontrole, kurią vykdant būtinas nuolatinis ar reguliarus kompetentingų institucijų darbuotojų ar atstovų buvimas veiklos vykdytojo valdose.

Kaip pildyti 1.3 lentelę Skiltis „Įmonių skaičius“ Bendras įmonių skaičius, naudojamas planuojant oficialią kontrolę (paprastai metų pradžioje), pagal įvairias kategorijas. Skiltis „Oficialios kontrolės veiksmų skaičius“ Bendras per ataskaitinius metus atliktų oficialios kontrolės veiksmų skaičius, išreikštas patikrintų skerdenų skaičiumi ar svoriu tonomis, pagal įvairias įmonių kategorijas. Skiltis „Atmesta“ Veiksmų, kurių po atliktos oficialios kontrolės nedelsiant ėmėsi kompetentinga institucija, siekdama, kad žmonėms vartoti netinkama mėsa nepatektų į rinką, bendras skaičius

Šios rūšies oficialios kontrolės veiksmų skaičiavimo principas grindžiamas Reglamento (ES) 2017/625 13 straipsnio 3 dalimi, kai tos oficialios kontrolės duomenų įrašai turi būti daromi taip dažnai, kad kompetentingos institucijos ir veiklos vykdytojas būtų:

— reguliariai informuojami apie reikalavimų laikymosi lygį, taip pat

— nedelsiant informuoti apie visus reikalavimų nesilaikymo atvejus, nustatytus atliekant oficialią kontrolę.

Minėtos rūšies oficiali kontrolė yra susijusi tik su tikrinimu prieš skerdimą ir tikrinimu po skerdimo skerdyklose. Apie oficialią kontrolę turėtų būti pranešama pagal patikrintų skerdenų skaičių arba pagal svorį (tonomis). Valstybės narės gali neprivalomame 1.5 teksto langelyje pateikti paaiškinimą, kaip jos skaičiavo atliktus oficialios kontrolės veiksmus. Atitinkamos įmonių kategorijos yra susijusios su 1.2 lentelėje nurodytomis patvirtintų įmonių kategorijomis.

1.4 lentelėje valstybės narės turėtų pateikti bendrą oficialios kontrolės veiksmų, atliktų tik dėl produktų / prekių per praėjusius metus, skaičių pagal maisto produktų kategorijas ir pagal horizontaliųjų taisyklių kategorijas.

Maisto produktų kategorijos išskirtos naudojantis Europos maisto saugos tarnybos maisto klasifikavimo ir apibūdinimo sistema „FoodEX2“ (konkrečiai jos A3 lentele Facet descriptors for the groups defined in Regulation (EC) No 1333/2008 of the European Parliament and of the Council on food additives (17) A priedėlyje), įtraukiant maisto produktų kategorijas, kurios susietos su patvirtintomis įmonėmis 1.2 lentelėje, kaip neprivalomas kategorijas. Pastarosios kategorijos žymimos žvaigždute (*).

1.4 lentelės pabaigoje pridedama kategorija „Su maistu besiliečiančios medžiagos“, apimanti su maistu besiliečiančių medžiagų ir gaminių gamybą, ženklinimą ir naudojimą.

Kategorijoje „Kita“ valstybės narės taip pat gali pranešti apie oficialią kontrolę, vykdomą tikrinant maisto vientisumą ir visavertiškumą.

Horizontaliųjų taisyklių kategorijos yra nustatytos pagal konkrečias Sąjungos nuostatas dėl oficialios kontrolės Reglamento (ES) 2017/625 1 straipsnio 2 dalies a punkte nurodytoje srityje. 1.4 lentelės paskirtis yra apžvelgti, kiek kartų kompetentingos institucijos vykdė horizontaliųjų taisyklių laikymosi kontrolę, pagal išvardytas maisto produktų kategorijas.

I priede pateiktas neišsamus orientacinis taisyklių sąrašas, pateikiamas kaip gairės dėl praneštinos informacijos apie oficialią kontrolę Reglamento (ES) 2017/625 1 straipsnio 2 dalies a punkte nurodytoje srityje.

Toliau lentelėje konkrečiau nurodytos horizontaliosios taisyklės 1.4 ir 1.6 lentelėse:

— neišsamus orientacinis taisyklių sąrašas, pateikiamas kaip gairės dėl praneštinos informacijos apie oficialią kontrolę ir reikalavimų nesilaikymo atvejus Reglamento (ES) 2017/625 1 straipsnio 2 dalies a punkte nurodytoje srityje, taip pat

— kada ataskaitoje turėtų būti pranešama apie oficialią kontrolę ir reikalavimų nesilaikymo atvejus, numatytus valstybių narių nacionalinės teisės aktuose, svarbiuose pagal Reglamento (ES) 2017/625 1 straipsnio 2 dalies a punktą. Horizontaliosios taisyklės 1.4 ir 1.6 lentelėse Sąjungos teisės aktai Mikrobiologiniai kriterijai Reglamentas (EB) Nr. 178/2002, nustatantis maistui skirtų teisės aktų bendruosius principus ir reikalavimus, įsteigiantis Europos maisto saugos tarnybą ir nustatantis su maisto saugos klausimais susijusias procedūras, konkrečiai jo 14 straipsnis dėl maisto saugos reikalavimų Reglamentas (EB) Nr. 2073/2005 dėl maisto produktų mikrobiologinių kriterijų Pesticidai maiste Reglamentas (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų Teršalai maisto produktuose Reglamentas (EEB) Nr. 315/93, nustatantis Bendrijos procedūras dėl maisto teršalų Reglamentas (EB) Nr. 1881/2006, nustatantis didžiausias leistinas tam tikrų teršalų maisto produktuose koncentracijas Veterinarinių vaistų liekanos maisto produktuose Direktyva 96/22/EB dėl draudimo vartoti gyvulininkystėje tam tikras medžiagas, turinčias hormoninį ar tirostatinį poveikį, bei beta antagonistus Direktyva 96/23/EB dėl kai kurių medžiagų ir jų likučių gyvuose gyvūnuose ir gyvūninės kilmės produktuose monitoringo priemonių Sprendimas 97/747/EB, nustatantis mėginių kiekį ir jų ėmimo dažnumą, numatytą Tarybos direktyvoje 96/23/EB dėl kai kurių medžiagų ir jų likučių tam tikruose gyvūninės kilmės produktuose kontroliavimo Reglamentas (ES) Nr. 37/2010 dėl farmakologiškai aktyvių medžiagų, jų klasifikacijos ir didžiausios leidžiamosios koncentracijos gyvūniniuose maisto produktuose Ženklinimas, teiginiai apie maistingumą ir sveikumą Reglamentas (EB) Nr. 1760/2000, nustatantis galvijų identifikavimo bei registravimo sistemą, reglamentuojantis jautienos bei jos produktų ženklinimą (II antraštinė dalis) Direktyva 2001/110/EB dėl medaus Direktyva 2003/40/EB, nustatanti natūralių mineralinių vandenų sudedamųjų medžiagų sąrašą, koncentracijos ribas ir ženklinimo reikalavimus bei ozonu prisodrinto oro naudojimą perdirbant natūralius mineralinius ir šaltinių vandenis Reglamentas (EB) Nr. 1924/2006 dėl teiginių apie maisto produktų maistingumą ir sveikatingumą 2008 m. birželio 16 d. Reglamentas (EB) Nr. 543/2008, kuriuo nustatomos išsamios Tarybos reglamento (EB) Nr. 1234/2007 dėl tam tikrų prekybos paukštiena standartų įgyvendinimo taisyklės Reglamentas (EB) Nr. 361/2008, iš dalies keičiantis Reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas Reglamentas (EB) Nr. 617/2008, kuriuo nustatomos išsamios Tarybos reglamento (EB) Nr. 1234/2007 taikymo taisyklės dėl prekybos perinti skirtais kiaušiniais ir ūkiuose auginamais paukščių jaunikliais standartų (3–6 straipsniai) Reglamentas (ES) Nr. 1169/2011 dėl informacijos apie maistą teikimo vartotojams Reglamentas (ES) Nr. 29/2012 dėl prekybos alyvuogių aliejumi standartų Reglamentas (ES) Nr. 1151/2012 dėl žemės ūkio ir maisto produktų kokybės sistemų Reglamentas (ES) Nr. 1308/2013, kuriuo nustatomas bendras žemės ūkio produktų rinkų organizavimas (74–91 straipsniai) Reglamentas (ES) Nr. 1337/2013, kuriuo nustatomos Europos Parlamento ir Tarybos reglamento (ES) Nr. 1169/2011 taikymo taisyklės, susijusios su šviežios, atšaldytos ir užšaldytos kiaulienos, avienos, ožkienos ir paukštienos kilmės šalies arba kilmės vietos nuorodomis Reglamentas (ES) Nr. 1379/2013 dėl bendro žvejybos ir akvakultūros produktų rinkų organizavimo (IV skyrius) Reglamentas (ES) Nr. 665/2014, kuriuo papildomos Europos Parlamento ir Tarybos reglamento (ES) Nr. 1151/2012 nuostatos dėl neprivalomo kokybės termino „kalnų produktas“ vartojimo sąlygų Genetiškai modifikuoti organizmai (GMO) maisto produktuose Reglamentas (EB) Nr. 1829/2003 dėl genetiškai modifikuoto maisto ir pašarų Reglamentas (EB) Nr. 1830/2003 dėl genetiškai modifikuotų organizmų ir iš jų pagamintų maisto produktų ir pašarų susekamumo ir ženklinimo Reglamentas (EB) Nr. 641/2004 dėl Europos Parlamento ir Tarybos reglamento (EB) Nr. 1829/2003 išsamių įgyvendinimo taisyklių, taikomų prašymams išduoti leidimą naujam genetiškai modifikuotam maistui ir pašarams, pranešimams apie esamus produktus ir atsitiktinai arba techniškai neišvengiamai atsiradusią genetiškai modifikuotą medžiagą, kurios rizikos įvertinimas jai palankus Maistą gerinančios medžiagos (priedai, fermentai, kvapiosios medžiagos, pagalbinės perdirbimo medžiagos) Direktyva 2002/46/EB dėl valstybių narių įstatymų, susijusių su maisto papildais, suderinimo Reglamentas (EB) Nr. 1925/2006 dėl maisto produktų papildymo vitaminais ir mineralais bei tam tikromis kitomis medžiagomis Reglamentas (EB) Nr. 1332/2008 dėl maisto fermentų Reglamentas (EB) Nr. 1333/2008 dėl maisto priedų Reglamentas (EB) Nr. 1334/2008 dėl kvapiųjų medžiagų ir aromatinių savybių turinčių tam tikrų maisto ingredientų naudojimo maisto produktuose ir ant jų Direktyva 2009/32/EB dėl valstybių narių įstatymų, reglamentuojančių maisto produktų ir maisto ingredientų gamyboje naudojamus ekstrahentus, suderinimo Švitinimas Direktyva 1999/2/EB dėl valstybių narių įstatymų, susijusių su jonizuojančiąja spinduliuote apdorotais maisto produktais ir jų ingredientais, suderinimo Direktyva 1999/3/EB dėl jonizuojančiąja spinduliuote apdorotų maisto produktų ir maisto komponentų Bendrijos sąrašo patvirtinimo Užterštumas medžiagomis, kurios liečiasi su maistu / tokių medžiagų išsiskyrimas Reglamentas (EB) Nr. 1935/2004 dėl žaliavų ir gaminių, skirtų liestis su maistu Reglamentas (EB) Nr. 2023/2006 dėl medžiagų ir gaminių, skirtų liestis su maistu, geros gamybos praktikos Reglamentas (ES) Nr. 10/2011 dėl plastikinių medžiagų ir gaminių, skirtų liestis su maisto produktais Kita Direktyva 98/83/EB dėl žmonėms vartoti skirto vandens kokybės (atitinkamos taisyklės dėl vandens, išpilstomo į butelius ar kitas talpas) Reglamentas (EB) Nr. 178/2002, nustatantis maistui skirtų teisės aktų bendruosius principus ir reikalavimus, įsteigiantis Europos maisto saugos tarnybą ir nustatantis su maisto saugos klausimais susijusias procedūras, konkrečiai jo 18 straipsnis dėl atsekamumo Direktyva 2003/40/EB, nustatanti natūralių mineralinių vandenų sudedamųjų medžiagų sąrašą, koncentracijos ribas ir ženklinimo reikalavimus bei ozonu prisodrinto oro naudojimą perdirbant natūralius mineralinius ir šaltinių vandenis Reglamentas (EB) Nr. 852/2004 dėl maisto produktų higienos Reglamentas (EB) Nr. 853/2004, nustatantis konkrečius gyvūninės kilmės maisto produktų higienos reikalavimus Reglamentas (EB) Nr. 2074/2005, nustatantis įgyvendinimo priemones tam tikriems produktams pagal Reglamentą (EB) Nr. 853/2004 ir oficialios kontrolės organizavimui pagal Reglamentus (EB) Nr. 854/2004 ir (EB) Nr. 882/2004 Direktyva 2009/39/EB dėl specialios mitybinės paskirties maisto produktų Direktyva 2009/54/EB dėl natūralaus mineralinio vandens eksploatavimo ir pateikimo į rinką Reglamentas (ES) Nr. 115/2010, kuriuo nustatomos aliumogelio naudojimo fluoridui iš natūralaus mineralinio ir šaltinio vandens šalinti sąlygos Komisijos įgyvendinimo reglamentas (ES) Nr. 931/2011 dėl atsekamumo reikalavimų, nustatytų Europos Parlamento ir Tarybos reglamentu (EB) Nr. 178/2002 dėl gyvūninės kilmės maisto produktų Reglamentas (ES) Nr. 609/2013 dėl kūdikiams ir mažiems vaikams skirtų maisto produktų, specialiosios medicininės paskirties maisto produktų ir viso paros raciono pakaitalų svoriui kontroliuoti Reglamentas (ES) Nr. 1379/2013 dėl bendro žvejybos ir akvakultūros produktų rinkų organizavimo Reglamentas (ES) 2015/1375, nustatantis specialiąsias oficialios Trichinella kontrolės mėsoje taisykles Reglamentas (ES) 2015/2283 dėl naujų maisto produktų Nacionalinės teisės aktai

1.6 lentelę sudaro dvi pagrindinės skiltys – „Reikalavimų nesilaikymas“ ir „Veiksmai / priemonės“. Valstybės narės pildydamos šią lentelę turėtų atsižvelgti į A.3 skirsnyje pateiktas gaires.

Kaip pildyti skiltį „Veiklos vykdytojų / įmonių reikalavimų nesilaikymo atvejai“ 1.6 lentelėje Skiltis „Nustatyta vykdant oficialią kontrolę“ Bendras reikalavimų nesilaikymo atvejų, nustatytų per ataskaitinius metus, skaičius pagal įvairias patvirtintų ir registruotų veiklos vykdytojų / įmonių kategorijas. Neprivaloma skiltis „Bendras patikrintų veiklos vykdytojų / įmonių skaičius“ Bendras įvairių kategorijų veiklos vykdytojų / įmonių, kurių oficialią kontrolę vykdė kompetentingos institucijos, skaičius per ataskaitinius metus. Neprivaloma skiltis „Patikrintų įmonių / veiklos vykdytojų, kurių veikloje nustatyta reikalavimų nesilaikymo atvejų, skaičius“ Bendras įvairių kategorijų veiklos vykdytojų / įmonių, kurių oficialią kontrolę vykdžiusios kompetentingos institucijos nustatė reikalavimų nesilaikymo atvejų (susijusių tik su pačiu veiklos vykdytoju ar įmone – struktūrinių ar veiklos), skaičius per ataskaitinius metus.





Kaip pildyti skiltį „Maisto produktų reikalavimų nesilaikymo atvejai“ 1.6 lentelėje Skiltis „Reikalavimų nesilaikymo atvejai, nustatyti vykdant oficialią kontrolę“ ir septynios papildomos skiltys dėl horizontaliųjų taisyklių Bendras reikalavimų nesilaikymo atvejų, kompetentingų institucijų nustatytų vykdant oficialią kontrolę per ataskaitinius metus, skaičius pagal įvairias maisto produktų kategorijas ir horizontaliąsias taisykles.





Kaip pildyti skiltį „Su horizontaliosiomis taisyklėmis susiję reikalavimų nesilaikymo atvejai“ 1.6 lentelėje Skiltis „Reikalavimų nesilaikymo atvejai, nustatyti vykdant oficialią kontrolę“ Bendras reikalavimų nesilaikymo atvejų, kuriuos kompetentingos institucijos nustatė vykdydamos oficialią kontrolę per ataskaitinius metus, skaičius pagal įvairias horizontaliųjų taisyklių kategorijas.





Kaip pildyti skiltį „Veiksmai / priemonės“ 1.6 lentelėje Skiltis „Administraciniai“ Bendras veiksmų / priemonių, kurių kompetentingos institucijos ėmėsi per ataskaitinius metus siekdamos užtikrinti Reglamento (ES) 2017/625 1 straipsnio 2 dalies a punkte nurodytų sričių taisyklių laikymąsi, skaičius pagal įvairias veiklos vykdytojų / įmonių, maisto produktų ir horizontaliųjų taisyklių kategorijas. Skiltis „Teisminiai“ Bendras veiksmų / priemonių, dėl kurių kompetentinga institucija kreipėsi į teisminę instituciją per ataskaitinius metus siekdama užtikrinti Reglamento (ES) 2017/625 1 straipsnio 2 dalies a punkte nurodytų sričių taisyklių laikymąsi, skaičius

2 skirsnis. Genetiškai modifikuotų organizmų (GMO) apgalvotas išleidimas į aplinką maisto ir pašarų gamybos tikslu

II dalies 2 skirsnį sudaro:

— teksto langelis (2.1), kuriame laisva forma pateikiama bendra išvada dėl pasiekto reikalavimų laikymosi lygio,

— lentelė (2.2) dėl oficialios kontrolės,

— neprivalomas teksto langelis (2.3), skirtas pastaboms laisva forma įrašyti,

— lentelė (2.4) dėl reikalavimų nesilaikymo atvejų ir veiksmų / priemonių, kurių imtasi, taip pat

— neprivalomas teksto langelis (2.5), skirtas pastaboms laisva forma įrašyti.

2.1 teksto langelis turėtų būti pildomas pagal A.1 skirsnyje pateiktas gaires.

Šiame 2 skirsnyje valstybės narės turėtų pateikti visą svarbią informaciją apie oficialią kontrolę, vykdomą dėl GMO apgalvoto išleidimo į aplinką maisto ir pašarų gamybos tikslu, visų pirma pagal šias tris kategorijas:

— Komercinis GMO auginimas maisto ir pašarų gamybos tikslu (Europos Parlamento ir Tarybos direktyvos 2001/18/EB (18) C dalis) Komerciniam GMO auginimui reikalingas leidimas, kuris suteikiamas ES lygmeniu ir apima konkrečias sąlygas, t. y. gamintojų pareigas, pavyzdžiui, dėl ženklinimo reikalavimų, rizikos valdymo priemonių ar poveikio aplinkai stebėsenos. Vykdomas tik tų GMO, kurie gali būti naudojami kaip maistas, pašarai ar maisto arba pašarų gamybos žaliava, komercinis auginimas maisto ir pašarų gamybos tikslais. Valstybės narės, kuriose auginami GMO, turėtų ataskaitoje pateikti informaciją apie oficialią kontrolę ir tos kontrolės rezultatus pagal toliau pateiktas gaires. Valstybės narės, kuriose neauginama GMO, turėtų šiame metinės ataskaitos skirsnyje nurodyti, kad GMO neauginama, kartu nurodydamos bet kokias teisines jų neauginimo priežastis (pasirinkimas neauginti, apsaugos priemonė, nacionalinė teisė ar kt.).

— GMO eksperimentinis išleidimas, susijęs su maisto ir pašarų gamyba (Direktyvos 2001/18/EB B dalis) Leidimas atlikti eksperimentinį GMO išleidimą suteikiamas nacionaliniu lygmeniu pagal Direktyvą 2001/18/EB. Su maisto ir pašarų gamyba susijęs GMO eksperimentinis išleidimas – tai genetiškai modifikuotų organizmų, kurie, jei būtų komercializuoti, galėtų būti naudojami kaip pašarai, maistas ar maisto ir pašarų produktų gamybos žaliava, eksperimentinis išleidimas į aplinką. Valstybės narės, leidusios tokį eksperimentinį GMO išleidimą, turėtų ataskaitoje pateikti informaciją apie oficialią kontrolę ir tos kontrolės rezultatus pagal toliau pateiktas gaires.

— Sėklos ir augalų dauginamoji medžiaga maistui ir pašarams gaminti Sėklos ir augalų dauginamoji medžiaga maistui ir pašarams gaminti – tai sėklos, skirtos sėjai, iš kurių išauginami augalai, ir augalų dauginamoji medžiaga, tinkama naudoti maistui ir pašarams gaminti. Valstybės narės turėtų ataskaitoje pateikti informaciją apie oficialią kontrolę dėl leistinų genetiškai modifikuotų (GM) sėklų ir augalų dauginamosios medžiagos, taip pat apie oficialią kontrolę dėl GM medžiagos (leistinos ar neleistinos) buvimo įprastinėse sėklose ir augalų dauginamojoje medžiagoje. Pagal Direktyvos 2001/18/EB 4 straipsnio 5 dalį oficiali kontrolė turi būti vykdoma bet kuriame pateikimo rinkai (kaip antai vidaus rinkos, eksporto) etape.

Dėl oficialiai kontrolei skirtos 2.2 lentelės valstybės narės turėtų atsižvelgti į A.2 skirsnyje pateiktas gaires ir pirmiau pateiktą trijų kategorijų apibūdinimą.

Kaip pildyti 2.2 lentelę Skiltis „Oficialios kontrolės veiksmų skaičius“ Bendras oficialios kontrolės veiksmų, atliktų per ataskaitinius metus, skaičius pagal tris apibūdintas GMO apgalvoto išleidimo į aplinką maisto ir pašarų gamybos tikslu kategorijas.

II priede pateiktas neišsamus orientacinis taisyklių sąrašas, pateikiamas kaip gairės dėl praneštinos informacijos apie oficialią kontrolę Reglamento (ES) 2017/625 1 straipsnio 2 dalies b punkte nurodytoje srityje.

2.4 lentelę dėl reikalavimų nesilaikymo sudaro dvi pagrindinės skiltys – „Reikalavimų nesilaikymas“ ir „Veiksmai / priemonės“. Valstybės narės pildydamos šią lentelę turėtų atsižvelgti į A.3 skirsnyje pateiktas gaires.

Kaip pildyti skiltį „Reikalavimų nesilaikymas“ 2.4 lentelėje Skiltis „Nustatyta vykdant oficialią kontrolę“ Bendras reikalavimų nesilaikymo atvejų, nustatytų per ataskaitinius metus, skaičius pagal penkias apibūdintas GMO apgalvoto išleidimo į aplinką maisto ir pašarų gamybos tikslu kategorijas. Neprivaloma skiltis „Bendras patikrintų veiklos vykdytojų skaičius“ Bendras veiklos vykdytojų, kurių oficialią kontrolę kompetentingos institucijos atliko per ataskaitinius metus, skaičius pagal penkias apibūdintas GMO apgalvoto išleidimo į aplinką maisto ir pašarų gamybos tikslu kategorijas. Neprivaloma skiltis „Patikrintų veiklos vykdytojų, kurių veikloje nustatyta reikalavimų nesilaikymo atvejų, skaičius“ Bendras veiklos vykdytojų, kurių veiklos oficialią kontrolę kompetentingos institucijos atliko per ataskaitinius metus ir nustatė reikalavimų nesilaikymo atvejų, skaičius pagal penkias apibūdintas GMO apgalvoto išleidimo į aplinką maisto ir pašarų gamybos tikslu kategorijas.





Kaip pildyti skiltį „Veiksmai / priemonės“ 2.4 lentelėje Skiltis „Administraciniai“ Bendras veiksmų / priemonių, kurių kompetentingos institucijos ėmėsi per ataskaitinius metus siekdamos užtikrinti Reglamento (ES) 2017/625 1 straipsnio 2 dalies b punkte nurodytų sričių taisyklių laikymąsi, skaičius pagal penkias apibūdintas GMO apgalvoto išleidimo į aplinką maisto ir pašarų gamybos tikslu kategorijas. Skiltis „Teisminiai“ Bendras veiksmų / priemonių dėl GMO apgalvoto išleidimo į aplinką maisto ir pašarų gamybos tikslu, dėl kurių kompetentinga institucija kreipėsi į teisminę instituciją per ataskaitinius metus siekdama užtikrinti Reglamento (ES) 2017/625 1 straipsnio 2 dalies b punkte nurodytų sričių taisyklių laikymąsi, skaičius.

3 skirsnis. Pašarai ir pašarų sauga bet kuriuo pašarų gamybos, perdirbimo ir platinimo etapu ir pašarų naudojimas, įskaitant taisykles, kuriomis siekiama užtikrinti sąžiningą prekybos praktiką ir apsaugoti vartotojų sveikatą, interesus ir informaciją

II dalies 3 skirsnį sudaro:

— teksto langelis (3.1), kuriame laisva forma pateikiama bendra išvada dėl pasiekto reikalavimų laikymosi lygio,

— viena lentelė (3.2) dėl oficialios kontrolės,

— neprivalomas teksto langelis (3.3) laisvos formos pastaboms įrašyti,

— lentelė (3.4) dėl reikalavimų nesilaikymo atvejų ir veiksmų / priemonių, kurių imtasi, taip pat

— neprivalomas teksto langelis (3.5) laisvos formos pastaboms įrašyti.

3.1 teksto langelis turėtų būti pildomas pagal A.1 skirsnyje pateiktas gaires.

Dėl oficialiai kontrolei skirtos 3.2 lentelės valstybės narės turėtų atsižvelgti į A.2 skirsnyje pateiktas gaires.

Kaip pildyti 3.2 lentelę Skiltis „Įmonių skaičius“ Bendras įmonių skaičius, naudojamas planuojant oficialią kontrolę (paprastai metų pradžioje), pagal įvairias įmonių kategorijas. Skiltis „Oficialios kontrolės veiksmų skaičius“ Bendras per ataskaitinius metus atliktų oficialios kontrolės veiksmų skaičius pagal įvairias įmonių kategorijas arba pagal įvairias horizontaliųjų taisyklių kategorijas.

Oficiali kontrolė, vykdoma dėl įvairių kategorijų įmonių, apima daugiausia pašarų higienos reikalavimus, nustatytus Europos Parlamento ir Tarybos reglamente (EB) Nr. 183/2005 (19) (pvz., dėl registravimo / patvirtinimo, struktūros, higienos, priežiūros, savikontrolės).

Dėl įmonių, priskiriamų prie kategorijos „Įmonės, patvirtintos pagal Europos Parlamento ir Tarybos reglamento (EB) Nr. 183/2005 10 straipsnį“, valstybės narės gali ataskaitoje pateikti informaciją apie oficialią kontrolę papildomoje neprivalomoje eilutėje „Pirminiai gamintojai, patvirtinti pagal Reglamento (EB) Nr. 183/2005 10 straipsnį“, pažymėtoje žvaigždute (*). Ši neprivaloma kategorija apima maišytojus ūkyje.

Dėl įmonių, priskiriamų prie kategorijos „Įmonės, registruotos pagal Europos Parlamento ir Tarybos reglamento (EB) Nr. 183/2005 9 straipsnį, išskyrus pirminę gamybą“, valstybės narės gali ataskaitoje pateikti informaciją apie oficialią kontrolę papildomoje neprivalomoje eilutėje „Pirminiai gamintojai, registruoti pagal Reglamento (EB) Nr. 183/2005 9 straipsnį ir atitinkantys to reglamento I priedo nuostatas“, pažymėtoje žvaigždute (*).

Kategorija „Pašarus naudojantys veiklos vykdytojai (ūkininkai)“ apima ūkininkus, laikančius produkcijai skirtus gyvūnus (gyvūnus, kurių produkcija galiausiai pateks į maisto grandinę) ir perkančius (visų rūšių) pašarus, kuriais šeria savo gyvūnus. Šių veiklos vykdytojų oficiali kontrolė apima, pavyzdžiui, ūkiuose naudojamus pašarus ir pašarų skirstymo bei laikymo įrangą (atsižvelgiant į Europos Parlamento ir Tarybos reglamento (EB) Nr. 999/2001 (20) 7 straipsnį ir IV priedo I–IV skyrius ir Europos Parlamento ir Tarybos reglamento (EB) Nr. 767/2009 (21) III priedą).

Horizontaliųjų taisyklių kategorijos yra nustatytos pagal konkrečias Sąjungos nuostatas dėl oficialios kontrolės šioje 1 straipsnio 2 dalyje nurodytoje srityje:

— „pašarų ženklinimo“ oficiali kontrolė apima Reglamento (EB) Nr. 767/2009, taip pat Reglamento (EB) Nr. 183/2005 II priedo skirsnio „Produkcija“ 8 ir 9 punktų ir Europos Parlamento ir Tarybos reglamento (EB) Nr. 1831/2003 (22) reikalavimus. Pašarų sudedamųjų dalių kontrolė taip pat turėtų apimti bet kokių nedeklaruotų sudedamųjų dalių identifikavimą,

— „pašarų atsekamumo“ oficiali kontrolė apima Reglamento (EB) Nr. 178/2002 18 straipsnio reikalavimus, visų pirma tuos reikalavimus, kurie nustatyti Reglamento (EB) Nr. 183/2005 II priedo skirsnio „Kokybės kontrolė“ 4 punkte, skirsnio „Dioksinų aliejuje, riebaluose ir antriniuose produktuose stebėsena“ 5 punkte ir skirsnio „Apskaita“ 2 punkto b papunktyje,

— vaistinių pašarų oficiali kontrolė apima Tarybos direktyvos 90/167/EEB (23), nustatančios gydomųjų pašarų paruošimo, pateikimo į rinką ir naudojimo Bendrijoje sąlygas, 13 straipsnio reikalavimus.

III priede pateiktas neišsamus orientacinis taisyklių sąrašas, pateikiamas kaip gairės dėl praneštinos informacijos apie oficialią kontrolę Reglamento (ES) 2017/625 1 straipsnio 2 dalies c punkte nurodytoje srityje.

3.4 lentelę sudaro dvi pagrindinės skiltys – „Reikalavimų nesilaikymas“ ir „Veiksmai / priemonės“. Valstybės narės pildydamos šią lentelę turėtų atsižvelgti į A.3 skirsnyje pateiktas gaires.

Kaip pildyti 3.4 lentelę „Reikalavimų nesilaikymas“ Skiltis „Nustatyta vykdant oficialią kontrolę“ Bendras reikalavimų nesilaikymo atvejų, nustatytų per ataskaitinius metus, skaičius pagal įvairias įmonių kategorijas. Neprivaloma skiltis „Bendras patikrintų įmonių skaičius“ Bendras įvairių kategorijų įmonių, kurių oficialią kontrolę vykdė kompetentingos institucijos, skaičius per ataskaitinius metus. Neprivaloma skiltis „Patikrintų įmonių, kurių veikloje nustatyta reikalavimų nesilaikymo atvejų, skaičius“ Bendras įmonių pagal įvairias kategorijas įmonių, kurių oficialią kontrolę vykdžiusios kompetentingos institucijos nustatė reikalavimų nesilaikymo atvejų (susijusių tik su pačia įmone – struktūrinių ar veiklos), skaičius per ataskaitinius metus. Skiltis „Nustatytų reikalavimų nesilaikymo atvejų skaičius“ Bendras reikalavimų nesilaikymo atvejų, kuriuos kompetentingos institucijos nustatė vykdydamos oficialią kontrolę per ataskaitinius metus, skaičius pagal įvairias horizontaliųjų taisyklių kategorijas.

Horizontaliųjų taisyklių kategorijų reikalavimų nesilaikymas nustatomas pagal konkrečias Sąjungos nuostatas dėl oficialios kontrolės šioje 1 straipsnio 2 dalyje nurodytoje srityje. Produktų saugos reikalavimų nesilaikymas yra susijęs su pašarams taikomais mikrobiologiniais kriterijais (Komisijos reglamento (ES) Nr. 142/2011 (24) X priedo I skyrius taikomas gyvūninės kilmės pašarinėms žaliavoms, o Reglamentas (EB) Nr. 999/2001 – gyvūniniams baltymams) ir su analizės rezultatais, gautais vykdant pašarų oficialią kontrolę pagal Komisijos reglamento (EB) Nr. 152/2009 (25) 3 straipsnyje ir Komisijos reglamento (ES) Nr. 619/2011 (26) 4 ir 5 straipsniuose nustatytas taisykles.

Kaip pildyti skiltį „Veiksmai / priemonės“ 3.4 lentelėje Skiltis „Administraciniai“ Bendras veiksmų / priemonių, kurių kompetentingos institucijos ėmėsi per ataskaitinius metus siekdamos užtikrinti Reglamento (ES) 2017/625 1 straipsnio 2 dalies c punkte nurodytų sričių taisyklių laikymąsi, skaičius pagal įvairias įmonių ir horizontaliųjų taisyklių kategorijas. Skiltis „Teisminiai“ Bendras veiksmų / priemonių, dėl kurių kompetentinga institucija kreipėsi į teisminę instituciją per ataskaitinius metus, siekdama užtikrinti Reglamento (ES) 2017/625 1 straipsnio 2 dalies c punkte nurodytų sričių taisyklių laikymąsi, skaičius pagal įvairias įmonių ir horizontaliųjų taisyklių kategorijas.

Dėl įmonių, priskiriamų prie kategorijos „Įmonės, patvirtintos pagal Europos Parlamento ir Tarybos reglamento (EB) Nr. 183/2005 10 straipsnį“, valstybės narės gali ataskaitoje pateikti informaciją apie reikalavimų nesilaikymo atvejus ir veiksmus / priemones, kurių imtasi, papildomoje neprivalomoje eilutėje „Pirminiai gamintojai, patvirtinti pagal Reglamento (EB) Nr. 183/2005 10 straipsnį“, pažymėtoje žvaigždute (*). Ši neprivaloma kategorija apima maišytojus ūkyje.

Dėl įmonių, priskiriamų prie kategorijos „Įmonės, registruotos pagal Europos Parlamento ir Tarybos reglamento (EB) Nr. 183/2005 9 straipsnį, išskyrus pirminę gamybą“, valstybės narės gali ataskaitoje pateikti informaciją apie reikalavimų nesilaikymo atvejus ir veiksmus / priemones, kurių imtasi, papildomoje neprivalomoje eilutėje „Pirminiai gamintojai, registruoti pagal Reglamento (EB) Nr. 183/2005 9 straipsnį ir atitinkantys to reglamento I priedo nuostatas“, pažymėtoje žvaigždute (*).

4 skirsnis. Gyvūnų sveikatos reikalavimai

Šį II dalies 4 skirsnį sudaro:

— teksto langelis (4.1) bendrai išvadai dėl pasiekto reikalavimų laikymosi lygio pateikti laisva forma,

— lentelė (4.2) dėl oficialios kontrolės,

— neprivalomas teksto langelis (4.3) laisvos formos pastaboms įrašyti,

— lentelė (4.4) dėl reikalavimų nesilaikymo atvejų ir veiksmų / priemonių, kurių imtasi, taip pat

— neprivalomas teksto langelis (4.5) laisvos formos pastaboms įrašyti.

4.1 teksto langelis turėtų būti pildomas pagal A.1 skirsnyje pateiktas gaires.

Gyvūnų sveikatos srityje (konkrečiai – dėl tam tikrų gyvūnų identifikavimo ir registravimo) yra nustatyti ataskaitų teikimo reikalavimai ir ataskaitų rengimo pavyzdžiai (27) (28). Tie pavyzdžiai sujungti vienoje šio metinės ataskaitos skirsnio lentelėje, kuri apima ne tik ataskaitų teikimo dėl tam tikrų gyvūnų identifikavimo ir registravimo reikalavimus. Taigi, dėl oficialiai kontrolei skirtos 4.2 lentelės valstybės narės turėtų atsižvelgti į A.2 skirsnyje pateiktas gaires.

Kaip pildyti 4.2 lentelę Skiltis „Ūkių / įmonių skaičius“ Bendras dviejų kategorijų pirmosiose dviejose eilutėse ūkių skaičius ataskaitinių metų pradžioje. Bendras likusių kategorijų įmonių skaičius, naudojamas planuojant oficialią kontrolę (paprastai metų pradžioje). Skiltis „Oficialios kontrolės veiksmų skaičius“ Bendras per ataskaitinius metus atliktų oficialios kontrolės veiksmų skaičius pagal įvairias ūkių / įmonių kategorijas. Skiltis „Registruotų gyvūnų skaičius (ataskaitinio laikotarpio pradžioje ar kita su gyvūnų statistikos duomenimis susijusi nacionalinė ataskaitinė data)“ Bendras registruotų gyvūnų skaičius pagal kategorijas, susijusias su galvijų identifikavimu ir registravimu, ataskaitinio laikotarpio pradžioje ar kitą su gyvūnų statistikos duomenimis susijusią nacionalinę ataskaitinę datą. Skiltis „Registruotų gyvūnų skaičius (ataskaitinio laikotarpio pradžioje ar kita su gyvūnų statistikos duomenimis susijusi nacionalinė ataskaitinė data)“ Bendras registruotų gyvūnų skaičius pagal kategorijas, susijusias su avių ir ožkų identifikavimu ir registravimu, ataskaitinio laikotarpio pradžioje ar kitą su gyvūnų statistikos duomenimis susijusią nacionalinę ataskaitinę datą. Skiltis „Patikrintų gyvūnų skaičius“ Bendras per ataskaitinius metus patikrintų gyvūnų skaičius pagal kategorijas, susijusias su galvijų, avių ir ožkų identifikavimu ir registravimu.

Dėl įmonių, priskiriamų prie kategorijų „Patvirtinti akvakultūros ūkiai“, „Spermos surinkimo centrai“, „Spermos saugojimo centrai“ ir „Embrionų surinkimo / gamybos grupės“, valstybės narės gali pateikti informaciją apie oficialią kontrolę pateiktose papildomose neprivalomose eilutėse (susijusiose su gyvūnų rūšimis, dėl kurių yra nustatytos konkrečios Sąjungos nuostatos), pažymėtose žvaigždute (*).

IV priede pateiktas neišsamus orientacinis taisyklių sąrašas, pateikiamas kaip gairės dėl praneštinos informacijos apie oficialią kontrolę Reglamento (ES) 2017/625 1 straipsnio 2 dalies d punkte nurodytoje srityje.

4.4 lentelę dėl reikalavimų nesilaikymo sudaro dvi pagrindinės skiltys – „Reikalavimų nesilaikymas“ ir „Veiksmai / priemonės“. Valstybės narės pildydamos šią lentelę turėtų atsižvelgti į A.3 skirsnyje pateiktas gairės.

Lentelės skiltį „Reikalavimų nesilaikymas“ valstybės narės turėtų pildyti taip:

Kaip pildyti skiltį „Reikalavimų nesilaikymas“ 4.4 lentelėje Skiltis „Ūkių / įmonių, kuriuose nustatyta reikalavimų nesilaikymo atvejų, skaičius“ Bendras ūkių ir įmonių, kurių veikloje per ataskaitinius metus nustatyta reikalavimų nesilaikymo atvejų, skaičius pagal įvairias kategorijas.

Dėl įmonių, priskiriamų prie kategorijų „Patvirtinti akvakultūros ūkiai“, „Spermos surinkimo centrai“, „Spermos saugojimo centrai“ ir „Embrionų surinkimo / gamybos grupės“, valstybės narės gali pateikti informaciją apie reikalavimų nesilaikymo atvejus pateiktose papildomose neprivalomose eilutėse (susijusiose su gyvūnų rūšimis, dėl kurių yra nustatytos konkrečios Sąjungos nuostatos), pažymėtose žvaigždute (*).

Pildydamos skiltį „Veiksmai / priemonės“ valstybės narės turėtų atsižvelgti į tai, kad atitinkamų veiksmų / priemonių imtasi dėl nustatyto reikalavimų nesilaikymo (o ne dėl įtartos ar patvirtintos ligos arba veiklos nutraukimo).

Kaip pildyti skiltį „Veiksmai / priemonės“ 4.4 lentelėje Skiltis „Administraciniai“ Bendras veiksmų / priemonių, kurių kompetentingos institucijos ėmėsi per ataskaitinius metus siekdamos užtikrinti Reglamento (ES) 2017/625 1 straipsnio 2 dalies d punkte nurodytų sričių taisyklių laikymąsi, skaičius pagal įvairias įmonių ir horizontaliųjų taisyklių kategorijas. Skiltis „Teisminiai“ Bendras veiksmų / priemonių, dėl kurių kompetentinga institucija kreipėsi į teisminę instituciją per ataskaitinius metus, siekdama užtikrinti Reglamento (ES) 2017/625 1 straipsnio 2 dalies d punkte nurodytų sričių taisyklių laikymąsi, skaičius. Skiltis „Atskirų gyvūnų judėjimo apribojimas“ Skiltis „Susiję gyvūnai“ Bendras atskirų galvijų, kurių judėjimas apribotas kompetentingų institucijų, skaičius per ataskaitinius metus. Skiltis „Susiję ūkiai“ Bendras galvijų ūkių, kuriuos paveikė kompetentingų institucijų nustatytas atskirų galvijų judėjimo apribojimas, skaičius per ataskaitinius metus. Skiltis „Visų gyvūnų judėjimo apribojimas“ Skiltis „Susiję gyvūnai“ Bendras atskirų galvijų, kurių judėjimas apribotas dėl kompetentingų institucijų nustatyto visų ūkio gyvūnų judėjimo apribojimų, skaičius per ataskaitinius metus. Skiltis „Susiję ūkiai“ Bendras galvijų ūkių, kuriuos paveikė kompetentingų institucijų nustatytas visų ūkio galvijų judėjimo apribojimas, skaičius per ataskaitinius metus. Skiltis „Gyvūnų sunaikinimas“ Skiltis „Susiję gyvūnai“ Bendras atskirų galvijų, kurie kompetentingų institucijų įsakymu buvo paskersti arba nužudyti, skaičius per ataskaitinius metus. Skiltis „Susiję ūkiai“ Bendras galvijų ūkių, kuriuos paveikė ūkio galvijų skerdimas arba žudymas kompetentingų institucijų įsakymu, skaičius per ataskaitinius metus.

Dėl įmonių, priskiriamų prie kategorijų „Patvirtinti akvakultūros ūkiai“, „Spermos surinkimo centrai“, „Spermos saugojimo centrai“ ir „Embrionų surinkimo / gamybos grupės“, valstybės narės gali pateikti informaciją apie veiksmus / priemones, kurių imtasi, pateiktose papildomose neprivalomose eilutėse (susijusiose su gyvūnų rūšimis, dėl kurių yra nustatytos konkrečios Sąjungos nuostatos), pažymėtose žvaigždute (*).

5 skirsnis. Dėl šalutinių gyvūninių produktų ir jų gaminių kylančios rizikos žmonių ir gyvūnų sveikatai prevencija ir mažinimas

II dalies 5 skirsnį sudaro:

— teksto langelis (5.1), kuriame laisva forma pateikiama bendra išvada dėl pasiekto reikalavimų laikymosi lygio,

— lentelė (5.2) dėl oficialios kontrolės,

— neprivalomas teksto langelis (5.3) laisvos formos pastaboms įrašyti,

— lentelė (5.4) dėl reikalavimų nesilaikymo atvejų ir veiksmų / priemonių, kurių imtasi, taip pat

— neprivalomas teksto langelis (5.5) laisvos formos pastaboms įrašyti.

5.1 teksto langelis turėtų būti pildomas pagal A.1 skirsnyje pateiktas gairės.

Dėl oficialiai kontrolei skirtos 5.2 lentelės valstybės narės turėtų atsižvelgti į A.2 skirsnyje pateiktas gaires.

Kaip pildyti 5.2 lentelę Skiltis „Įmonių / gamyklų skaičius“ Bendras įmonių / gamyklų skaičius, naudojamas planuojant oficialią kontrolę (paprastai metų pradžioje), pagal įvairias įmonių / gamyklų kategorijas. Skiltis „Oficialios kontrolės veiksmų skaičius“ Bendras per ataskaitinius metus atliktų oficialios kontrolės veiksmų skaičius pagal įvairias įmonių / gamyklų kategorijas arba pagal įvairias horizontaliųjų taisyklių kategorijas.

Oficiali kontrolė, vykdoma dėl įvairių kategorijų įmonių / gamyklų, apima daugiausia higienos reikalavimus, nustatytus Europos Parlamento ir Tarybos reglamente (EB) Nr. 1069/2009 (29) (pvz., dėl registravimo / patvirtinimo, struktūros, higienos, priežiūros, savikontrolės).

Oficiali kontrolė, vykdytina pagal horizontaliąją taisyklę, yra grindžiama konkrečiomis Sąjungos nuostatomis dėl oficialios kontrolės šioje 1 straipsnio 2 dalyje nurodytoje srityje, konkrečiai dėl šalutinių gyvūninių produktų ir jų gaminių ženklinimo ir atsekamumo pagal Reglamentą (EB) Nr. 1069/2009.

Siekiant aiškumo, kad ataskaitoje teikiama informacija apie šalutinių gyvūninių produktų / jų gaminių oficialią kontrolę būtų apibendrinta viename skirsnyje, reikėtų laikytis šių gairių:

— informacija apie oficialią kontrolę dėl šalutinių gyvūninių produktų / jų gaminių (kaip antai dėl jų identifikavimo ir surinkimo), kai tikrinimai atlikti veiklos vykdytojų, kurie tvarko šalutinius gyvūninius produktus / jų gaminius (bet jų neperdirba ir netransportuoja), veiklos vietoje, turėtų būti pateikta 5.2 lentelės skiltyje „Pagal horizontaliąją taisyklę“. Taigi, informacija apie vykdant šią oficialią kontrolę nustatytus reikalavimų nesilaikymo atvejus turėtų būti pateikta 5.4 lentelės skiltyje „Pagal horizontaliąją taisyklę“,

— informacija apie oficialią kontrolę dėl šalutinių gyvūninių produktų / jų gaminių (kaip antai dėl jų vežimo, apdorojimo, naudojimo ir šalinimo), kai tikrinimai atliekami įmonėse ar gamyklose, kuriose perdirbami šalutiniai gyvūniniai produktai / jų gaminiai, turėtų būti pateikta 5.2 lentelės skiltyje „Pagal įmones / gamyklas“. Taigi, informacija apie vykdant šią oficialią kontrolę nustatytus reikalavimų nesilaikymo atvejus turėtų būti pateikta 5.4 lentelės skiltyje „Pagal įmones / gamyklas“.

V priede pateiktas neišsamus orientacinis taisyklių sąrašas, pateikiamas kaip gairės dėl praneštinos informacijos apie oficialią kontrolę Reglamento (ES) 2017/625 1 straipsnio 2 dalies e punkte nurodytoje srityje.

5.4 lentelę dėl reikalavimų nesilaikymo atvejų ir veiksmų / priemonių, kurių imamasi, sudaro dvi pagrindinės skiltys – „Reikalavimų nesilaikymas“ ir „Veiksmai / priemonės“. Valstybės narės pildydamos šią lentelę turėtų atsižvelgti į A.3 skirsnyje pateiktas gaires.

Kaip pildyti 5.4 lentelę „Reikalavimų nesilaikymas“ Skiltis „Nustatyta vykdant oficialią kontrolę“ Bendras reikalavimų nesilaikymo atvejų, nustatytų per ataskaitinius metus, skaičius pagal įvairias įmonių / gamyklų kategorijas. Neprivaloma skiltis „Bendras patikrintų įmonių / gamyklų skaičius“ Bendras įmonių / gamyklų pagal įvairias kategorijas įmonių / gamyklų, kurių oficialią kontrolę vykdė kompetentingos institucijos, skaičius per ataskaitinius metus. Neprivaloma skiltis „Patikrintų įmonių / gamyklų, kurių veikloje nustatyta reikalavimų nesilaikymo atvejų, skaičius“ Bendras įmonių / gamyklų pagal įvairias įmonių / gamyklų kategorijas, kurių oficialią kontrolę vykdžiusios kompetentingos institucijos nustatė reikalavimų nesilaikymo atvejų (susijusių tik su pačia įmone ar gamykla – struktūrinių ar veiklos), skaičius per ataskaitinius metus. Skiltis „Nustatytų reikalavimų nesilaikymo atvejų skaičius“ Bendras reikalavimų nesilaikymo atvejų, kuriuos kompetentingos institucijos nustatė vykdydamos oficialią kontrolę per ataskaitinius metus, skaičius pagal įvairias horizontaliųjų taisyklių kategorijas.

Horizontaliųjų taisyklių kategorijų reikalavimų nesilaikymas nustatomas pagal konkrečias Sąjungos nuostatas dėl oficialios kontrolės šioje 1 straipsnio 2 dalies e punkte nurodytoje srityje. Šalutinių gyvūninių produktų / jų gaminių saugos taisyklių nesilaikymas yra susijęs su oficialios kontrolės, vykdomos pagal Reglamento (ES) Nr. 142/2011 VII skyriuje nustatytas taisykles, rezultatais.

Kategorijoje „Produkto reikalavimų nesilaikymas“ valstybės narės gali pateikti informaciją apie reikalavimų nesilaikymo atvejus papildomose neprivalomose eilutėse (dėl šalutinių gyvūninių produktų kategorijų, kurioms yra nustatytos konkrečios Sąjungos nuostatos), žymimose žvaigždute (*).

Kaip pildyti skiltį „Veiksmai / priemonės“ 5.4 lentelėje Skiltis „Administraciniai“ Bendras veiksmų / priemonių, kurių kompetentingos institucijos ėmėsi per ataskaitinius metus siekdamos užtikrinti Reglamento (ES) 2017/625 1 straipsnio 2 dalies e punkte nurodytų sričių taisyklių laikymąsi, skaičius pagal įvairias įmonių / gamyklų ir horizontaliųjų taisyklių kategorijas. Skiltis „Teisminiai“ Bendras veiksmų / priemonių, dėl kurių kompetentinga institucija kreipėsi į teisminę instituciją per ataskaitinius metus, siekdama užtikrinti Reglamento (ES) 2017/625 1 straipsnio 2 dalies e punkte nurodytų sričių taisyklių laikymąsi, skaičius.

Kategorijoje „Produkto reikalavimų nesilaikymas“ valstybės narės gali pateikti informaciją apie veiksmus / priemones papildomose neprivalomose eilutėse (dėl šalutinių gyvūninių produktų kategorijų, kurioms yra nustatytos konkrečios Sąjungos nuostatos), žymimose žvaigždute (*).

6 skirsnis. Gyvūnų gerovės reikalavimai

II dalies 6 skirsnį sudaro:

— teksto langelis (6.1), kuriame laisva forma pateikiama bendra išvada dėl pasiekto reikalavimų laikymosi lygio,

— lentelė (6.2) dėl oficialios kontrolės, reikalavimų nesilaikymo ir priemonių, kurių institucijos ėmėsi dėl gyvūnų gerovės ūkiuose,

— teksto langelis (6.3), kuriame laisva forma aprašoma analizė ir veiksmų planas dėl gyvūnų gerovės ūkiuose,

— lentelė (6.4) dėl oficialios kontrolės, reikalavimų nesilaikymo ir priemonių, kurių institucijos ėmėsi dėl vežamų gyvūnų gerovės,

— teksto langelis (6.5), kuriame laisva forma aprašoma analizė ir veiksmų planas dėl vežamų gyvūnų gerovės,

— teksto langelis (6.6), kuriame laisva forma aprašoma žudomų gyvūnų gerovė, taip pat

— neprivalomas teksto langelis (6.7) laisvos formos pastaboms įrašyti.

6.1 teksto langelis turėtų būti pildomas pagal A.1 skirsnyje pateiktas gaires.

Siekdamos atlikti prievoles pagal Tarybos direktyvos 98/58/EB (30) 6 straipsnio 2 dalį, Tarybos direktyvos 1999/74/EB (31) 8 straipsnio 2 dalį, Tarybos direktyvos 2007/43/EB (32) 7 straipsnio 2 dalį, Tarybos direktyvos 2008/119/EB (33) 7 straipsnio 3 dalį ir Tarybos direktyvos 2008/120/EB (34) 8 straipsnio 3 dalį, valstybės narės su gyvūnų gerove ūkiuose susijusioje srityje turėtų pateikti 6.2 lentelėje įrašytą informaciją. Toje lentelėje pateiktina informacija, kuri, kaip manoma, yra naudingiausia nustatant gyvūnų gerovės taisyklių laikymosi ūkiuose lygį: informacija apie atliktą oficialią kontrolę, reikalavimų nesilaikymo rūšis ir atvejų skaičių, taip pat priemones, kurių ėmėsi kompetentingos institucijos.

Oficiali kontrolė dėl broilerių įtraukiama į atskirą kategoriją 6.2 lentelėje, nes Direktyvoje 2007/43/EB taip pat reikalaujama teikti metines kontrolės ataskaitas dėl šių gyvūnų.

Kaip pildyti 6.2 lentelę Skiltis „Gamybos vietų skaičius“ Bendras gamybos vietų skaičius, naudojamas planuojant oficialią kontrolę (paprastai metų pradžioje), pagal įvairias gyvūnų kategorijas. Skiltis „Oficialios kontrolės veiksmų skaičius“ Bendras per ataskaitinius metus atliktų oficialios kontrolės veiksmų skaičius pagal įvairias gyvūnų kategorijas. Skiltis „Reikalavimų nesilaikymas“ Neprivaloma skiltis „Bendras patikrintų gamybos vietų skaičius*“ Bendras gamybos vietų (pagal įvairias kategorijas gyvūnų), kurių oficialią kontrolę kompetentingos institucijos vykdė per ataskaitinius metus, skaičius. Skiltis „Patikrintų gamybos vietų, kurių veikloje nustatyta reikalavimų nesilaikymo atvejų, skaičius*“ Bendras gamybos vietų (pagal įvairias kategorijas gyvūnų), kurių oficialią kontrolę vykdžiusios kompetentingos institucijos nustatė reikalavimų nesilaikymo atvejų per ataskaitinius metus, skaičius. Skiltis „Veiksmai / priemonės“: Skiltis „Administraciniai“ Bendras veiksmų / priemonių, kurių kompetentingos institucijos ėmėsi per ataskaitinius metus siekdamos užtikrinti Reglamento (ES) 2017/625 1 straipsnio 2 dalies f punkte nurodytų sričių taisyklių laikymąsi, skaičius pagal įvairias gyvūnų kategorijas. Skiltis „Teisminiai“ Bendras veiksmų / priemonių, dėl kurių kompetentinga institucija kreipėsi į teisminę instituciją per ataskaitinius metus, siekdama užtikrinti Reglamento (ES) 2017/625 1 straipsnio 2 dalies f punkte nurodytų sričių taisyklių laikymąsi, skaičius.

Eilutėje „Kita (nurodyti)“ valstybės narės turėtų nurodyti vieną ar daugiau gyvūnų rūšių iš išskleidžiamojo meniu, kurios nenurodytos pirmesnėse eilutėse. Šioje lentelės eilutėje taip pat turėtų būti nurodyta bet kokia oficiali kontrolė dėl kitų rūšių gyvūnų, vykdyta siekiant DNKP nustatyto tikslo.

Valstybės narės turėtų naudoti 6.2 lentelėje pateiktus duomenis nustatytų sunkiausių reikalavimo nesilaikymo atvejų analizei. Remiantis tokia analize turėtų būti parengtas nacionalinis veiksmų planas, kuriuo, atsižvelgiant į tuos nustatytus atvejus, būtų siekiama išvengti jų pasikartojimo arba juos sumažinti ateinančiais metais. Pagal Direktyvos 98/58/EB 6 straipsnio 2 dalį, Direktyvos 1999/74/EB 8 straipsnio 2 dalį, Direktyvos 2007/43/EB 7 straipsnio 2 dalį, Direktyvos 2008/119/EB 7 straipsnio 3 dalį ir Direktyvos 2008/120/EB 8 straipsnio 3 dalį, su pakeitimais, padarytais atitinkamai Reglamento (ES) 2017/625 151 straipsnio 2 dalies b punktu, 152 straipsnio 1 dalies b punktu, 156 straipsnio 2 dalies b punktu, 157 straipsnio 2 dalies b punktu ir 158 straipsnio 2 dalies b punktu, valstybės narės turėtų pateikti analizę ir nacionalinius veiksmų planus 6.3 teksto langelyje.

Siekdamos atlikti prievoles pagal Tarybos reglamento (EB) Nr. 1/2005 (35) 27 straipsnio 2 dalį, valstybės narės su vežamų gyvūnų kontrole susijusioje srityje turėtų pateikti į 6.4 lentelę įtrauktą informaciją. Toje lentelėje pateiktina informacija, kuri, kaip manoma, yra naudingiausia nustatant vežamų gyvūnų gerovės taisyklių laikymosi lygį: informacija apie atliktą oficialią kontrolę, reikalavimų nesilaikymo rūšis ir atvejų skaičių, taip pat priemones, kurių ėmėsi kompetentingos institucijos. Oficiali kontrolė dėl vežamų gyvūnų gerovės apima kontrolę vietoje, iš kurios jie išvežti, kontrolę juos vežant (taip pat kontrolės postuose ir išvežimo punktuose) ir paskirties vietoje ir kontrolę po gyvūnų vežimo.

Kaip pildyti 6.4 lentelę Skiltis „Oficialios kontrolės veiksmų skaičius“ Bendras vežamų gyvūnų apsaugos oficialios kontrolės veiksmų, atliktų per ataskaitinius metus, skaičius pagal gyvūnų rūšis. Skiltis „Reikalavimų nesilaikymo atvejų skaičius ir kategorija“: Skiltis „1. Gyvūnų tinkamumas“ Bendras kompetentingų institucijų nustatytų reikalavimų nesilaikymo atvejų, susijusių su gyvūnų tinkamumu vežti (Reglamento (EB) Nr. 1/2005 3 straipsnio b punktas ir I priedo I skyrius ir VI skyriaus 1.9 punktas), skaičius pagal gyvūnų rūšis. Skiltis „2. Vežimo praktika, ploto normos, aukštis“ Bendras kompetentingų institucijų nustatytų reikalavimų nesilaikymo atvejų, susijusių su vežimo praktika, ploto normomis ir vidiniu aukščiu (Reglamento (EB) Nr. 1/2005 3 straipsnio d, e ir g punktai ir I priedo II skyriaus 1.2 punktas, III ir VII skyriai), skaičius pagal gyvūnų rūšis. Skiltis „3. Transporto priemonė“ Bendras kompetentingų institucijų nustatytų reikalavimų nesilaikymo atvejų, susijusių su transporto priemonėmis ir papildomomis nuostatomis dėl laivų gyvūnams transportuoti arba jūrinius konteinerius transportuojančių laivų ir ilgų kelionių (Reglamento (EB) Nr. 1/2005 3 straipsnio c ir h punktai ir I priedo II, IV ir VI skyriai), skaičius pagal gyvūnų rūšis. Skiltis „4. Vanduo, pašarai, kelionės ir poilsio laikas“ Bendras kompetentingų institucijų nustatytų reikalavimų nesilaikymo atvejų, susijusių su gyvūnų girdymu ir šėrimu, kelionės ir poilsio laiku (Reglamento (EB) Nr. 1/2005 3 straipsnio a, f ir h punktai ir I priedo V skyrius), skaičius pagal gyvūnų rūšis. Skiltis „5. Dokumentai“ Bendras kompetentingų institucijų nustatytų reikalavimų nesilaikymo atvejų, susijusių su vežimo dokumentais, vežėjų leidimais, vairuotojų kompetencijos ir transporto priemonės patvirtinimo pažymėjimais ir kelionių žurnalais, kitų nei nurodyti 4 kategorijos reikalavimų nesilaikymo atvejai (Reglamento (EB) Nr. 1/2005 4 straipsnis, 5 straipsnio 4 dalis, 6 straipsnio 1, 5 ir 8 dalys, 17 straipsnio 2 dalis ir II priedas), skaičius pagal gyvūnų rūšis. Skiltis „6. Kita“ Bendras kompetentingų institucijų nustatytų reikalavimų nesilaikymo atvejų, nepriskirtų prie pirmiau nurodytų kategorijų, skaičius pagal gyvūnų rūšis. Skiltis „Veiksmai / priemonės“: Skiltis „Administraciniai“ Bendras veiksmų / priemonių, kurių kompetentingos institucijos ėmėsi per ataskaitinius metus siekdamos užtikrinti Reglamento (ES) 2017/625 1 straipsnio 2 dalies f punkte nurodytų sričių taisyklių laikymąsi, skaičius pagal įvairias įmonių ir horizontaliųjų taisyklių kategorijas. Skiltis „Teisminiai“ Bendras veiksmų / priemonių, dėl kurių kompetentinga institucija kreipėsi į teisminę instituciją per ataskaitinius metus, siekdama užtikrinti Reglamento (ES) 2017/625 1 straipsnio 2 dalies f punkte nurodytų sričių taisyklių laikymąsi, skaičius.

Valstybės narės turėtų naudoti 6.4 lentelėje pateiktus duomenis pagrindinių nustatytų trūkumų analizei. Valstybės narės turėtų 6.5 teksto langelyje pateikti analizę ir, kai tinka, veiksmų planą, skirtą tiems trūkumams pašalinti. 6.5 teksto langelyje pateikta analizė ir veiksmų planas taip pat turėtų apimti gyvūnų gerovės kontrolę ir trūkumus, apie kuriuos pranešta IMSOC sistemoje. Valstybės narės gali išsamiau paaiškinti kompetentingų institucijų taikytų sankcijų skaičių pagal gyvūnų rūšis, remiantis taisyklėmis, nustatytomis nacionalinės teisės aktais pagal Reglamento (EB) Nr. 1/2005 25 straipsnį, ir kompetentingų institucijų būtinųjų priemonių, nustatytų pažeidimų ir pranešimų apie pažeidimus skaičių pagal gyvūnų rūšis, remiantis Reglamento (EB) Nr. 1/2005 23 ir 26 straipsniais (iki 2022 m. gruodžio 14 d.).

Žudomų gyvūnų gerovės srityje Tarybos reglamentu (EB) Nr. 1099/2009 (36) nenustatyta jokio konkretaus reikalavimo pranešti apie skerdžiamų (t. y. žudomų žmonėms vartoti) gyvūnų gerovės oficialią kontrolę. Tačiau jeigu pagal valstybių narių DNKP nuostatas yra vykdoma oficiali kontrolė tikrinant šio reglamento reikalavimų laikymąsi, informacija apie ją turėtų būti pateikta čia, kaip reikalaujama Reglamento (ES) 2017/625 113 straipsnio 1 dalies b punkte.

Taigi, 6.6 teksto langelyje valstybės narės turėtų pateikti kompetentingų institucijų vykdytos oficialios kontrolės rezultatų apžvalgą ir per ataskaitinius metus nustatytų reikalavimų nesilaikymo atvejų rūšį ir skaičių.

VI priede pateiktas neišsamus orientacinis taisyklių sąrašas, pateikiamas kaip gairės dėl praneštinos informacijos apie oficialią kontrolę Reglamento (ES) 2017/625 1 straipsnio 2 dalies f punkte nurodytoje srityje.

7 skirsnis. Apsaugos priemonės nuo augalų kenkėjų

II dalies 7 skirsnį sudaro:

— teksto langelis (7.1), kuriame laisva forma pateikiama bendra išvada dėl pasiekto reikalavimų laikymosi lygio,

— lentelė (7.2) dėl oficialios kontrolės,

— neprivalomas teksto langelis (7.3) laisvos formos pastaboms įrašyti,

— lentelė (7.4) dėl reikalavimų nesilaikymo atvejų ir veiksmų / priemonių, kurių imtasi, taip pat

— neprivalomas teksto langelis (7.5) laisvos formos pastaboms įrašyti.

7.1 teksto langelis turėtų būti pildomas pagal A.1 skirsnyje pateiktas gaires.

Dėl oficialiai kontrolei skirtos 7.2 lentelės valstybės narės turėtų atsižvelgti į A.2 skirsnyje pateiktas gaires.

Kaip pildyti 7.2 lentelę Skiltis „Veiklos vykdytojų skaičius“ Bendras veiklos vykdytojų skaičius, naudojamas planuojant oficialios kontrolės veiksmus (paprastai metų pradžioje), pagal įvairias veiklos vykdytojų kategorijas. Skiltis „Oficialios kontrolės veiksmų skaičius“ Bendras per ataskaitinius metus atliktų oficialios kontrolės veiksmų skaičius pagal įvairias veiklos vykdytojų kategorijas.

Kategorija „Veiklos vykdytojai, turintys leidimą išduoti augalų pasus“ apima profesionalius veiklos vykdytojus, įgyvendinusius kenkėjų rizikos valdymo planą, patvirtintą pagal Europos Parlamento ir Tarybos reglamento (ES) 2016/2031 (37) 91 straipsnį, ir profesionalius veiklos vykdytojus, kurių valdos yra demarkacinėje zonoje, nustatytoje pagal Reglamento (ES) 2016/2031 18 straipsnio 1 dalį.

VII priede pateiktas neišsamus orientacinis taisyklių sąrašas, pateikiamas kaip gairės dėl praneštinos informacijos apie oficialią kontrolę Reglamento (ES) 2017/625 1 straipsnio 2 dalies g punkte nurodytoje srityje.

7.4 lentelę sudaro dvi pagrindinės skiltys – „Reikalavimų nesilaikymas“ ir „Veiksmai / priemonės“. Valstybės narės pildydamos šią lentelę turėtų atsižvelgti į A.3 skirsnyje pateiktas gaires.

Kaip pildyti skiltį „Reikalavimų nesilaikymas“ 7.4 lentelėje Skiltis „Nustatyta vykdant oficialią kontrolę“ Bendras reikalavimų nesilaikymo atvejų, nustatytų per ataskaitinius metus, skaičius pagal įvairias veiklos vykdytojų kategorijas. Neprivaloma skiltis „Bendras patikrintų veiklos vykdytojų skaičius“ Bendras veiklos vykdytojų (pagal įvairias veiklos vykdytojų kategorijas), kurių oficialią kontrolę vykdė kompetentingos institucijos, skaičius per ataskaitinius metus. Neprivaloma skiltis „Patikrintų veiklos vykdytojų, kurių veikloje nustatyta reikalavimų nesilaikymo atvejų, skaičius“ Bendras veiklos vykdytojų (pagal įvairias veiklos vykdytojų kategorijas), kurių oficialią kontrolę vykdžiusios kompetentingos institucijos nustatė reikalavimų nesilaikymo atvejų, skaičius per ataskaitinius metus.

Reikalavimų nesilaikymas šiame skirsnyje yra bet koks nukrypimas nuo fitosanitarinių reikalavimų, nustatytų Reglamente (ES) 2016/2031, konkrečiai jo 90 ir 98 straipsniuose.

Kaip pildyti skiltį „Veiksmai / priemonės“ 7.4 lentelėje Skiltis „Administraciniai“ Bendras veiksmų / priemonių, kurių kompetentingos institucijos ėmėsi per ataskaitinius metus siekdamos užtikrinti Reglamento (ES) 2017/625 1 straipsnio 2 dalies g punkte nurodytų sričių taisyklių laikymąsi, skaičius pagal įvairias veiklos vykdytojų kategorijas. Skiltis „Teisminiai“ Bendras veiksmų / priemonių, dėl kurių kompetentinga institucija kreipėsi į teisminę instituciją per ataskaitinius metus, siekdama užtikrinti Reglamento (ES) 2017/625 1 straipsnio 2 dalies g punkte nurodytų sričių taisyklių laikymąsi, skaičius pagal įvairias veiklos vykdytojų kategorijas.

8 skirsnis. Augalų apsaugos produktų pateikimo rinkai bei naudojimo ir tausiojo pesticidų naudojimo reikalavimai, išskyrus pesticidų purškimui naudojamą įrangą

II dalies 8 skirsnį sudaro:

— teksto langelis (8.1), kuriame laisva forma pateikiama bendra išvada dėl pasiekto reikalavimų laikymosi lygio,

— lentelė (8.2) dėl oficialios kontrolės,

— neprivalomas teksto langelis (8.3) laisvos formos pastaboms įrašyti,

— lentelė (8.4) dėl reikalavimų nesilaikymo atvejų ir veiksmų / priemonių, kurių imtasi, taip pat

— neprivalomas teksto langelis (8.5) laisvos formos pastaboms įrašyti.

8.1 teksto langelis turėtų būti pildomas pagal A.1 skirsnyje pateiktas gaires.

Dėl oficialiai kontrolei skirtos 8.2 lentelės valstybės narės turėtų atsižvelgti į A.2 skirsnyje pateiktas gaires.

Kaip pildyti 8.2 lentelę Skiltis „Veiklos vykdytojų skaičius“ Bendras veiklos vykdytojų skaičius (apytikriai įvertintas tuo atveju, jei nėra nacionalinės prievolės registruoti veiklos vykdytojus), naudojamas planuojant oficialią kontrolę (paprastai metų pradžioje), pagal įvairias augalų apsaugos produktais prekiaujančių ir juos naudojančių veiklos vykdytojų kategorijas. Skiltis „Oficialios kontrolės veiksmų skaičius“ Bendras oficialios kontrolės veiksmų, atliktų per ataskaitinius metus, skaičius pagal įvairias augalų apsaugos produktais prekiaujančių ir juos naudojančių veiklos vykdytojų kategorijas.

Kategorija „Įvežimo punktai“ reiškia įvežimo į Sąjungą punktus pagal Reglamento (ES) 2017/625 44 straipsnio 3 dalies a punktą, kuriuose yra galimybė naudotis tinkamomis kontrolės priemonėmis dėl įvairių rūšių produktų / prekių. Tuose įvežimo punktuose vykdoma oficiali kontrolė, apie kurią turėtų būti pranešama, yra Reglamento (ES) 2017/625 44 straipsnio 1 dalyje numatyta kontrolė.

Pagal kategoriją „Dėl AAP naudojimo ir tvaraus pesticidų naudojimo“ valstybės narės gali pateikti veiklos vykdytojų skaičių ir atliktų oficialios kontrolės veiksmų skaičių pridedamose papildomose neprivalomose eilutėse (susietose su „Žemės ūkio naudotojų“ ar „Kitų profesionalių naudotojų“ kategorijomis), pažymėtose žvaigždute (*).

VIII priede pateiktas neišsamus orientacinis taisyklių sąrašas, pateikiamas kaip gairės dėl praneštinos informacijos apie oficialią kontrolę Reglamento (ES) 2017/625 1 straipsnio 2 dalies h punkte nurodytoje srityje.

8.4 lentelę sudaro dvi pagrindinės skiltys – „Reikalavimų nesilaikymas“ ir „Veiksmai / priemonės“. Valstybės narės pildydamos šią lentelę turėtų atsižvelgti į A.3 skirsnyje pateiktas gaires.

Kaip pildyti skiltį „Reikalavimų nesilaikymas“ 8.4 lentelėje Skiltis „Nustatyta vykdant oficialią kontrolę“ Bendras reikalavimų nesilaikymo atvejų, nustatytų per ataskaitinius metus, skaičius pagal įvairias augalų apsaugos produktais prekiaujančių ir juos naudojančių veiklos vykdytojų kategorijas. Neprivaloma skiltis „Bendras patikrintų veiklos vykdytojų skaičius“ Bendras veiklos vykdytojų (pagal įvairias augalų apsaugos produktais prekiaujančių ir juos naudojančių veiklos vykdytojų kategorijas), kurių oficialią kontrolę vykdė kompetentingos institucijos, skaičius per ataskaitinius metus. Neprivaloma skiltis „Patikrintų veiklos vykdytojų, kurių veikloje nustatyta reikalavimų nesilaikymo atvejų, skaičius“ Bendras veiklos vykdytojų (pagal įvairias augalų apsaugos produktais prekiaujančių ir juos naudojančių veiklos vykdytojų kategorijas), kurių oficialią kontrolę vykdžiusios kompetentingos institucijos nustatė reikalavimų nesilaikymo atvejų, skaičius per ataskaitinius metus.





Kaip pildyti skiltį „Veiksmai / priemonės“ 8.4 lentelėje Skiltis „Administraciniai“ Bendras veiksmų / priemonių, kurių kompetentingos institucijos ėmėsi per ataskaitinius metus siekdamos užtikrinti Reglamento (ES) 2017/625 1 straipsnio 2 dalies h punkte nurodytų sričių taisyklių laikymąsi, skaičius pagal įvairias augalų apsaugos produktais prekiaujančių ir juos naudojančių veiklos vykdytojų kategorijas. Skiltis „Teisminiai“ Bendras veiksmų / priemonių, dėl kurių kompetentinga institucija kreipėsi į teisminę instituciją per ataskaitinius metus, siekdama užtikrinti Reglamento (ES) 2017/625 1 straipsnio 2 dalies h punkte nurodytų sričių taisyklių laikymąsi, skaičius pagal įvairias augalų apsaugos produktais prekiaujančių ir juos naudojančių veiklos vykdytojų kategorijas.

Pagal kategoriją „Dėl AAP naudojimo ir tvaraus pesticidų naudojimo“ valstybės narės gali pateikti informaciją apie reikalavimų nesilaikymo atvejus ir apie veiksmus / priemones, kurių imtasi, pridedamose papildomose neprivalomose eilutėse (susietose su „Žemės ūkio naudotojų“ ar „Kitų profesionalių naudotojų“ kategorijomis), pažymėtose žvaigždute (*).

9 skirsnis. Ekologinė gamyba ir ekologiškų produktų ženklinimas

II dalies 9 skirsnį sudaro:

— teksto langelis (9.1), kuriame laisva forma pateikiama bendra išvada dėl pasiekto reikalavimų laikymosi lygio,

— Reglamento (EB) Nr. 889/2008 (38) XIIIb ir XIIIc prieduose pateikti šablonai, taip pat

— neprivalomas teksto langelis (9.3) laisvos formos pastaboms įrašyti.

9.1 teksto langelis turėtų būti pildomas pagal A.1 skirsnyje pateiktas gaires.

IX priede pateiktas neišsamus orientacinis taisyklių sąrašas, pateikiamas gairės dėl praneštinos informacijos apie oficialią kontrolę Reglamento (ES) 2017/625 1 straipsnio 2 dalies i punkte nurodytoje srityje.

10 skirsnis. Saugomų kilmės vietos nuorodų, saugomų geografinių nuorodų ir garantuotų tradicinių gaminių naudojimas ir ženklinimas

II dalies 10 skirsnį sudaro:

— teksto langelis (10.1), kuriame laisva forma pateikiama bendra išvada dėl pasiekto reikalavimų laikymosi lygio,

— lentelė (10.2) dėl oficialios kontrolės,

— neprivalomas teksto langelis (10.3) laisvos formos pastaboms įrašyti,

— lentelė (10.4) dėl reikalavimų nesilaikymo atvejų ir veiksmų / priemonių, kurių imtasi, taip pat

— neprivalomas teksto langelis (10.5) laisvos formos pastaboms įrašyti.

10.1 teksto langelis turėtų būti pildomas pagal A.1 skirsnyje pateiktas gaires.

Dėl oficialiai kontrolei skirtos 10.2 lentelės valstybės narės turėtų atsižvelgti į A.2 skirsnyje pateiktas gaires.

Kaip pildyti 10.2 lentelę Skiltis „Oficialios kontrolės veiksmų skaičius“ Bendras oficialios kontrolės veiksmų, atliktų per ataskaitinius metus, skaičius pagal kategorijas „Prieš pateikiant rinkai“, „Įprastinė rinka“ ir „Elektroninė prekyba“.

X priede pateiktas neišsamus orientacinis taisyklių sąrašas, pateikiamas kaip gairės dėl praneštinos informacijos apie oficialią kontrolę Reglamento (ES) 2017/625 1 straipsnio 2 dalies j punkte nurodytoje srityje.

10.4 lentelę sudaro dvi pagrindinės skiltys – „Reikalavimų nesilaikymas“ ir „Veiksmai / priemonės“. Valstybės narės pildydamos šią lentelę turėtų atsižvelgti į A.3 skirsnyje pateiktas gaires.

Kaip pildyti skiltį „Reikalavimų nesilaikymas“ 10.4 lentelėje Skiltis „Nustatyta vykdant oficialią kontrolę“ Bendras reikalavimų nesilaikymo atvejų, nustatytų per ataskaitinius metus, skaičius pagal kategorijas „Prieš pateikiant rinkai“, „Įprastinė rinka“ ir „Elektroninė prekyba“. Skiltis „Bendras patikrintų veiklos vykdytojų skaičius“ Bendras veiklos vykdytojų (pagal kategorijas „Prieš pateikiant rinkai“, „Įprastinė rinka“ ir „Elektroninė prekyba“), kurių oficialią kontrolę vykdė kompetentingos institucijos, skaičius per ataskaitinius metus. Skiltis „Patikrintų veiklos vykdytojų, kurių veikloje nustatyta reikalavimų nesilaikymo atvejų, skaičius“ Bendras veiklos vykdytojų (pagal kategorijas „Prieš pateikiant rinkai“, „Įprastinė rinka“ ir „Elektroninė prekyba“), kurių oficialią kontrolę vykdžiusios kompetentingos institucijos nustatė reikalavimų nesilaikymo atvejų, skaičius per ataskaitinius metus.





Kaip pildyti skiltį „Veiksmai / priemonės“ 10.4 lentelėje Skiltis „Administraciniai“ Bendras veiksmų / priemonių, kurių kompetentingos institucijos ėmėsi per ataskaitinius metus siekdamos užtikrinti Reglamento (ES) 2017/625 1 straipsnio 2 dalies j punkte nurodytų sričių taisyklių laikymąsi, skaičius pagal kategorijas „Prieš pateikiant rinkai“, „Įprastinė rinka“ ir „Elektroninė prekyba“. Skiltis „Teisminiai“ Bendras veiksmų / priemonių, dėl kurių kompetentinga institucija kreipėsi į teisminę instituciją per ataskaitinius metus, siekdama užtikrinti Reglamento (ES) 2017/625 1 straipsnio 2 dalies j punkte nurodytų sričių taisyklių laikymąsi, skaičius.

(1) 2017 m. kovo 15 d. Europos Parlamento ir Tarybos reglamentas (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas) (OL L 95, 2017 4 7, p. 1).

(2) 2019 m. gegužės 2 d. Komisijos įgyvendinimo reglamentas (ES) 2019/723, kuriuo nustatomos Europos Parlamento ir Tarybos reglamento (ES) 2017/625 taikymo taisyklės, susijusios su standartine pavyzdine forma, naudotina valstybių narių teikiamose metinėse ataskaitose (OL L 124, 2019 5 13, p. 1).

(3) 2002 m. sausio 28 d. Europos Parlamento ir Tarybos reglamentas (EB) Nr. 178/2002, nustatantis maistui skirtų teisės